title: Karjalankannaksen valtaus 1941

text: 21. elokuuta IV armeijakunta aloitti oman hyökkäyksensä tykistövalmistelun jälkeen. Hyökkäyksen ansiosta joutuivat neuvostojoukot luopumaan Ensosta ja Jääskestä. Samana päivänä valloitettiin Käkisalmi. Läpimurto saatiin nopeasti ja 8. divisioona saavutti Viipurinlahden jo 23. elokuuta. Silloin myös II armeijakunnan joukot saavuttivat Taipaleenjoen ja koko Itä-Kannas oli suomalaisten hallussa. Jalkaväkirykmentti 25 juuttui kiivaisiin taisteluihin Viipurin pohjoispuolella ja 12. divisioona aloitti saarrostuksen pohjoisempana. 8. divisioona ylitti Viipurinlahden ja katkaisi Viipuri–Leningrad-maantien 23. elokuuta. Samana päivänä he kohtasivat 12. divisioonan joukkoja. Viipuria puolustaneet puna-armeijan kolme divisioonaa olivat nyt motissa. Ne aloittivat irtautumisen Viipurista liian myöhään ja joutuivat mottiin Porlammin–Sommeen alueella. Ylivoimansa ansiosta pääosa divisioonien miehistöistä pääsi pakoon Koivistonsaariin 1. syyskuuta mennessä, mutta raskas kalusto jäi suomalaisten sotasaaliiksi.


title: Karjalankannaksen valtaus 1941

text: Porlammin-Sommeen motin aikana suomalaisjoukot järjestivät Viipurin valtausparaatin 31. elokuuta. Itä-Kannaksen ja Länsi-Kannaksen joukot jatkoivat sen jälkeen yhdessä etenemistään kohti talvisotaan saakka ollutta rajaa, joka saavutettiinkin 1. syyskuuta. Kuitenkin suomalaiset myös ylittivät vanhan rajan pysähtyen vasta Stalin-linjalle Leningradin pohjoiselle puolustusvyöhykkeelle, Karjalan linnoitusalueelle 4.–7. syyskuuta taistelujen laantuessa enimmäkseen asemasodaksi. Tällöin suomalaisjoukot aloittivat omalta osaltaan Leningradin piirityksen.


title: Karjalankannaksen valtaus 1941

text: Keskustelua on synnyttänyt, miksei Mannerheim jatkanut suomalaisten hyökkäystä Leningradiin. Syynä pidetään ulkopoliittisia seikkoja sekä miestappioiden suurentumista. Joka tapauksessa Karjalankannaksen valtauksen jälkeen Suomen puolustusvoimien hyökkäys jatkui Laatokan pohjois- ja itäpuolella etenemisellä Neuvostoliiton Karjalan Vienaan ja Aunukseen sekä koillisimpaan osaan Leningradin aluetta.


title: Vaajakosken rautatieasema

text: Vaajakosken rautatieasema () (vuosina 1918–1920 "Haapaniemen rautatieasema") on Jyväskylässä Tölskän kaupunginosassa, Vaajakoski–Jyskän suuraluella sijaitseva rautatieliikennepaikka. Liikennepaikka sijaitsee rataosalla Jyväskylä–Pieksämäki. Jyväskylän rautatieasemalta sinne on matkaa 7,4 kilometriä ja Lievestuoreen rautatieasemalta 17,4 kilometriä. Asema toimi pitkään Vaajakosken tehtaiden lastauspaikkana, mutta tavaraliikenne väheni SOK:n tehtaiden lakkauttamisen jälkeen. Asemalla lastataan kuitenkin yhä jonkin verran puuta tavarajuniin. Henkilöliikennettä ei ole.


title: Vaajakosken rautatieasema

text: Ennen rautatien valmistumista Vaajakoskelta Jyväskylään matkustettiin laivalla, hevoskyydillä ja kävellen. Laivat kulkivat vain sulan veden aikaan.Kolu, s. 63. Vaajakosken rautatieasema otettiin käyttöön vuonna 1918. Linja-autoliikenne Vaajakoskelta Jyväskylään alkoi 1925.Kolu, s. 64. Laivaliikenne lopetettiin vuonna 1928 junien ja bussien kasvaneen suosion vuoksi.


title: Vaajakosken rautatieasema

text: Vaajakoskella pysähtyvien henkilöjunien määrä oli vuonna 1965 kaksikymmentä junaa vuorokaudessa, 1975 kaksitoista ja vuonna 1985 enää seitsemän. Määrä väheni keväällä 1988 kolmeen, kun kiskobussit (”Lättähatut”) lopettivat liikennöinnin. Asema muutettiin miehittämättömäksi keväällä 1990. Viimeisetkin pysähdykset Vaajakoskella loppuivat vuonna 1992.


title: Vaajakosken rautatieasema

text: Vaajakosken rautatieasema oli aiemmin myös vilkas tavaraliikennepaikka, mutta SOK:n tehtaiden lakkauttamisen ja maantiekuljetusten lisääntymisen vuoksi se on hiljentynyt. Vuonna 1990 asemalle saapui 4 000 tonnia tavaraa ja sieltä lähti 3 000 tonnia. Vuonna 1950 vastaavat luvut olivat 24 000 tonnia ja 22 000 tonnia.


title: Vaajakosken rautatieasema

text: Turvalaitemuutokset Vaajakosken liikennepaikalla valmistuivat 26. huhtikuuta 2007, jolloin liikennepaikka siirtyi kauko-ohjattavaksi Pieksämäeltä käsin. Ensimmäinen kauko-ohjattu junakohtaus liikennepaikalla tapahtui vuorokauden vaihtuessa 26.–27. huhtikuuta, kun liikennepaikalla kohtasivat tavarajunat 3035 ja 4040.


title: Vaajakosken rautatieasema

text: Aseman asematalo ja tavaramakasiini on rakennettu vuosina 1914–1918, ja ne on suunnitellut arkkitehti Thure Hällström. Hirsirakenteinen asemarakennus on peruskorjattu vuonna 1962. Asemarakennuksessa sijaitsi aikoinaan lipunmyynti- ja odotustilojen lisäksi asemapäällikön asunto. Rakennus oli sittemmin välillä tyhjillään ja välillä asuttuna. Se on toiminut myös Jyväskylän kiskoliikennekerhon tilana ja siinä on toiminut antiikkiliike. Asemalla toimi vuodesta 2008 keramiikkapaja ja syksyllä 2011 avattu kuuden käsityöyrittäjän Resiina-myymälä. Nykyisin asemarakennuksessa toimii kylpyhuonekalustemyymälä ja remontointiyritys.


title: Vaajakosken rautatieasema

text: Asemarakennuksen vieressä on entinen VR:n makasiinirakennus, jossa on viime vuosina toiminut paikallisen taiteilijan ateljee-galleria. Rakennukset siirtyivät VR:ltä ensin Jyväkylän maalaiskunnan ja sittemmin kaupungin omistukseen. Vuonna 2013 Jyväskylän kaupunki myi asemarakennuksen ja makasiinirakennuksen tontteineen Metropolis Oy:lle, joka ryhtyi remontoimaan heikkoon kuntoon päässeitä rakennuksia.


title: Vaajakosken rautatieasema

text: Radan toisella puolella on entinen rautatien työntekijöiden asuintalo, jonka on myös suunnitellut Thure Hälström. Radan toisella puolella oli SOK:n makasiinirakennus, joka tuhoutui tulipalossa syyskuussa 2013. Se oli aiemmin toiminut junien lastauspaikkana. Makasiinin luo vienyt pistoraide rakennettiin vuonna 1918 samassa yhteydessä kuin rautatie ja samoin makeis- ja margariinitehtaan luo johtanut pistoraide. Myöhemmin rataa jatkettiin makasiinin luota Vaajakosken naulatehtaalle.


title: John Hinckley

text: John Warnock Hinckley, Jr. (s. 29. toukokuuta 1955) yritti 30. maaliskuuta 1981 murhata Ronald Reaganin hotellin ulkopuolella Washingtonissa. Hän osoittautui syyntakeettomaksi.


title: John Hinckley

text: Hinckley syntyi Ardmoressa Oklahomassa ja varttui Texasissa. Hän kävi Highland Park High Schoolin. Perhe muutti myöhemmin Coloradoon. John Hinckley opiskeli Texas Tech Universityssa vain ajoittain ja lähti Los Angelesiin yrittämään laulunkirjoittajan uraa. Hän koki epäonnistuneensa ja palasi vielä 1970-luvulla vanhempiensa luokse Coloradoon.


title: John Hinckley

text: Hinckley rakastui näyttelijätär Jodie Fosteriin katsottuaan toistuvasti draamaelokuvan "Taksikuski" (1976), jonka eräs henkilöhahmo suunnittelee presidenttiehdokkaan surmaamista. Hinckley oli psykiatrisessa hoitolaitoksessa masennuksen johdosta, mutta mielenterveydellinen tila ei kohentunut, eikä Hinckley pyrkimyksistään huolimatta saavuttanut Jodie Fosterin huomiota.


title: John Hinckley

text: Hinckley päätti murhata Yhdysvaltain presidentin, koska hän kuvitteli historiallisena henkilönä pääsevänsä todennäköisemmin kuuluisan näyttelijättären suosioon. Hän seurasi Jimmy Carteria vuoden 1979 presidentinvaalikampanjassa mutta jäi kiinni ampuma-aseiden hallussapidosta Nashvillen lentoasemalla. Reaganin murhayrityksen Hinckley toteutti laillisella ampuma-aseella. Reagan selvisi luodinpoistoleikkauksella.


title: John Hinckley

text: Hinckleytä odotti useampi syyte, mutta hänet todettiin psyykkisesti sairaaksi ja siten syyntakeettomaksi. Hänet passitettiin St. Elizabeths Hospitaliin Washingtoniin. 1990-luvulla hän sai luvan valvotuille vierailuille äitinsä luokse.


title: John Hinckley

text: Murhayrityksessä loukkaantunut Reaganin lehdistöavustaja James Brady kuoli 4. elokuuta 2014. Koska ruumiinavaus osoitti Bradyn kuoleman aiheutuneen murhayrityksessä tulleista vammoista, poliisi käynnisti tutkinnan uudelleen. Teoriassa Hinckley olisi voinut saada tapauksesta uusia syytteitä. Uusi murhasyyte jätettiin kuitenkin nostamatta, koska Hinckleyn todettiin olleen ampumisaikaan syyntakeeton.


title: John Hinckley

text: Heinäkuussa 2016 liittovaltion tuomari päätti, että Hinckley vapautetaan sairaalahoidosta. Ehtona on, että Hinckleyn pitää asua äitinsä luona Williamsburgin kaupungissa Virginiassa, eikä hän saa liikkua kuin noin 80 kilometrin etäisyydellä sieltä. Hinckley vapautettiin 10. syyskuuta 2016 St. Elisabethin psykiatrisesta sairaalasta.


title: Kauai

text: Kauai () on yksi Havaijin kahdeksasta saaresta. Saaren pinta-ala on 1 430,43 km². Kauai on suosittu lomasaari.


title: Kauai

text: Kauain pohjoispuolella sijaitsee Yhdysvaltain laivaston suuri harjoitusalue Pacific Missile Range Facility.


title: Kauai

text: Elokuvat "Jurassic Park" ja "Jurassic World" kuvattiin Kauailla. Saari on myös Lilo ja Stitch -animaatioiden tapahtumapaikka. Kirjailija Kathryn Hulme (1900–1981) asui saarella.


title: Kauai

text: Hurrikaani Iniki teki saarella tuhoja vuonna 1992.


title: Sarah Childress Polk

text: Sarah Childress Polk (4. syyskuuta 1803 – 14. elokuuta 1891), presidentti James Knox Polkin aviovaimo, oli Yhdysvaltain ensimmäinen nainen 4. maaliskuuta 1845 – 3. maaliskuuta 1849. Pari avioitui uudenvuodenpäivänä 1824.


title: Sarah Childress Polk

text: Polk oli Captain Joelin ja Elizabeth Whitsitt Childressin tytär. Hän kasvoi lähellä Murfreesboroa Tennesseessä, jossa hänet myös vihittiin James Polkin kanssa 1. tammikuuta 1824.


title: Sarah Childress Polk

text: Polk oli presbyteeri, kuoli 87-vuotiaana ja tuli haudatuksi Tennesseehen.


title: Tää tojota ei lähe liikkeelle

text: Tää tojota ei lähe liikkeelle on Arja Tiaisen kirjoittama runokokoelma. Kokoelmassa on yhteensä 75 sivua. Runokokoelma ilmestyi WSOY:n kustantamana 2006.


title: Tää tojota ei lähe liikkeelle

text: Teos sisältää autorunoja, joissa nainen pinnistelee eteenpäin autojen ja miesten maailmassa. Paikoin Tiainen viittaa runoissa itseensä, ja hän on toisaalla kertonut yrittäneensä saada ajokorttia kaksikymmentä vuotta.


title: Trevor Linden

text: Trevor Linden (synt. 11. huhtikuuta 1970 Medicine Hat, Alberta, Kanada) on kanadalainen entinen jääkiekkoilija. Keskus- ja laitahyökkääjän roolia pelannut Linden pelasi ammattilaisurallaan 18 kautta NHL:ssä, joista vietti 16 kautta Vancouver Canucksissa. Hän oli Canucksin pitkäaikaisin kapteeni ja presidentti 1998–2006 ja tämän jälkeen yhdistyksen varapresidentti uransa päätökseen asti.


title: Trevor Linden

text: Linden on käyttänyt paljon aikaa hyväntekeväistyyteen. Hän perusti vuonna 1995 Trevor Linden säätiön, joka kerää rahaa köyhille lapsille. Hän myös järjesti lukuisia hyväntekeväisyystilaisuuksia, jotka noteraattiin kauden päätteeksi King Clancy Memorial Trophyllä humanitäärisestä työstä.


title: Trevor Linden

text: Linden aloitti uransa kotikaupunkinsa WHL-liigajoukkueessa Medicine Hat Tigersissa, jossa hän voitti Memorial Cupin 1987 ja 1988. Viimeisellä kaudellaan WHL:ssä 1987–1988 hän teki 110 pistettä runkosarjassa ja voitti kultaa nuorten MM-kisoissa. Vancouver Canucks varasi Lindenin toinena saman kesän .


title: Trevor Linden

text: Linden solmi heti sopimuksen Canucksin kanssa ja siirtyi joukkueeseen. Tulokaskaudellaan hän teki 30 maalia ja 29 syöttöä ja oli ehdolla Calder Trophyn voittajaksi. Hänestä povattiin aikansa huippuhyökkääjää, ja hänestä tulikin yksi joukkueensa kulmakivistä. Joukkueen kapteenina Linden johdatti Canucksin Stanley Cup finaaliin saakka kaudella . Linden pelasi varmoin ottein hyviä kausia, mutta ehdotonta supertähteä hänestä ei kuitenkaan kehittynyt.


title: Trevor Linden

text: Canucks alkoi uudistaa joukkuettaan 90-luvun loppupuolella ja kymmenen hyvää kautta pelannut Linden myytiin New York Islandersiin loppukaudesta . Vaihdossa Canucks sai Todd Bertuzzin, Bryan McCaben ja varausvuoron. Tunnepitoisten jäähyväisten jälkeen Linden lensi ensin Naganoon osallistumaan talviolympialaisiin Kanadan joukkueessa. Hän pelasi vain kauden Islandersissa, jolloin hän teki 18 maalia ja 27 syöttöä. Kauden päätteeksi Linden myytiin Montreal Canadiensiin varaustilaisuuden ensimmäisen kierroksen varausvuoroa vastaan.


title: Trevor Linden

text: Linden pelasi kohtalaisen hyvin pudotuspelipaikasta taistelevassa Canadiensissa, mutta loukkaantuminen katkaisi kauden. Seuraavalla kaudella Washington Capitals hankki Lindenin joukkueeseensa juuri pelaajakaupparajan umpeutuessa. Suuressa neljän pelaajan kaupassa Washingtoniin matkasi myös Danius Zubrus ja Montreal sai Richard Zednikin, Jan Bulis'n ja Washingtonin ensimmäisen varausvuoron. Kuitenkin jo seuraavan kauden alussa Linden myytiin takaisin Vancouveriin.


title: Trevor Linden

text: Linden toimi vuosina 1998–2006 NHLPA:n puheenjohtaja. Hän kävi lukuisia neuvotteluja Gary Bettmanin kanssa estääkseen ja edelleen työsulkukaudella uuden sopimuksen saamiseksi.


title: Trevor Linden

text:
Canucksissa Linden pelasi uransa viimeiset kuusi kautta. Tuona aikana hän ylitti tuhannen pelatun ottelun rajan ja hänestä tuli eniten Canucksin paidassa pisteitä tehnyt pelaaja.
Kauden päätteeksi Linden ilmoitti lopettavansa uransa.


title: Trevor Linden

text: Linden on edustanut Kanadan jääkiekkomaajoukkuetta arvokisoissa neljästi:


title: Valka

text: Valka () on pieni rajakaupunki Pohjois-Latviassa, Vidzemen maakunnassa ja on samalla Valkan kunnan (Valkas novads) keskus.


title: Valka

text: Valka ja nykyinen Viron puoleinen kaupunki Valga olivat yksi ja sama kaupunki, kunnes se jaettiin kahdeksi kaupungiksi vuonna 1920.


title: Valka

text:
Vuoden 2012 alussa kaupungissa arvioitiin asuvan 5891 henkeä ja koko Valkan kunnassa 10265 henkeä. Valkan väestöstä suurin osa on latvialaisia ja loput venäläisiä ja muita kansalaisuuksia.
Neuvostoliiton hajoamisen jälkeen on sen pääuskontona ollut evankelisluterilainen kristinusko. Vain pieni osa kuitenkin väestöstä on uskonnollisia, eikä juuri kukaan harjoita sitä aktiivisesti.


title: Valka

text: Keskiajalla Valka toimi Vanhan Liivinmaan parlamentin kokoontumispaikkana ja Valka vihittiin kaupungiksi vuonna 1286. 1584 se kuitenkin menetti itsenäisyytensä ja jäi Puola-Liettuaaan kuuluneen Liettuan suuriruhtinaskunnan valtaan. Vuonna 1626 ruotsalaiset valloittivat kaupungin ja vuonna 1721 Venäjän keisarikunta omisti kaupungin. Ensimmäisessä maailmansodassa vuonna 1918 saksalaiset polttivat kaupungin perinpohjaisesti.


title: Valka

text:
Vapaussodan voiton jälkeen Viron ja Latvian itsenäistyessä päätettiin kaupunki jakaa kahdeksi. Jaon suoritti eräs englantilainen eversti molempien valtioiden hyväksymänä puolueettomana henkilönä. Raja kulkee mutkitellen kaupungin läpi. Viron puolisko nimettiin Valgaksi ja Latvialle jäi pienempi Valka.
Tarinan mukaan uusi rajalinja kulki Valgan asemapäällikön talon makuuhuoneen läpi ja jakoi jopa sängyn. Hän sai valita kumman maan kansalaisuuden hän ottaa. Asemapäällikkö valitsi Viron, koska hänen päänsä oli hänen nukkuessaan Viron puolella ja jalat Latvian puolella. Viron krooni ei kelvannut maksuvälineenä Latvian puolen eikä Latvian lati Viron puolen liikkeissä. Suurempi, pohjoisempi osa kaupungista jäi Virolle, jossa sijaitsee kaupungin keskusta ja rautatieasema. Jaon seurauksena Valgaan syntyi kaksi rautatieasemaa Viron Valga ja Latvian Valka, joka sijaitsi neljä kilometriä Viron Valgan aseman eteläpuolella. Latvialaiset ja virolaiset veturit käännettiin niiden väliin Latvian puolelle rakennetussa ratakolmiossa.


title: Valka

text: Tulli- ja rajamuodollisuudet hoidettiin molemmilla asemilla aina vuoden 1940 elokuuhun saakka. Samoin kapearaiteisen rautatien junat joutuivat käyttämään aluksi naapurimaan aluetta, mutta myöhemmin sekä Viro että Latvia rakensivat omalle puolelleen rajaa omat rataosat jotka mahdollistivat virolaisille Valgan ja latvialaisille Valkan asemien käytön omissa junissaan.


title: Valka

text: Valgasta Moisiokylään matkannut virolaisjuna joutui käyttämään Valgan kaupungin länsipuolella Pedelen ja Ipikin välillä Latvian aluetta miltei Moisiokylään saakka, mutta ajoi pysähtymättä Latvian alueen läpi. Latvialainen Ipikistä lähtenyt juna puolestaan joutui ajamaan pysähtymättä Viron alueen läpi Zultenen ja Apen välillä matkallaan Valkasta Gulbeneen. Virolaiset puolestaan hoitivat oman osansa henkilöliikenteen Valgan asemalta Monisten asemalle uuden Kaagjärven kautta kiertäneen radan avulla. Samalla muutettiin myös vallinnutta käytäntöä siten, että kaksi latvialaista junaa päivässä alkoi ajaa Moisiokylään saakka Latvian Valkasta. Veturit käännettiin Viron puolella ja junat palasivat Valkaan Moisiokylästä. Virolaiselle junalle puolestaan sallittiin latvialaisten matkustajien kuljettaminen myös Latvian sisäisessä liikenteessä.


title: Valka

text: Junassa oli ns. suljettuja vaunuja niille matkustajille, jotka matkustivat Virosta Viroon Latvian alueen kautta. Vaunujen ovet lukittiin Valgassa ja avattiin vasta Moisiokylässä tai päinvastoin. Näissä vaunuissa matkustajien passeja ei tarkastettu. Vastaava järjestely tehtiin latvialaisille junalle joka liikennöi Valkasta Gulbeneen. Sen sallittiin kuljettaa virolaisia matkustajia Koikkülan ja Mõnisteen välillä. Ne jotka matkustivat junassa Latvian Valkasta Apeen tai pidemmälle Latviaan Viron kautta saivat matkustaa suljetuissa vaunuissa ilman rajamuodollisuuksia. Aihe oli 1920- ja 30-luvuilla yleisen ihmettelyn aiheena rautatiealan lehdissä ja kirjallisuudessa. Saksalaiset omaksuivat myöhemmin vuosina 1939 - 1945 saman käytännön Suur-Saksan Valtakunnan ja Böömin-Määrin Protektoraatin välisessä rajaliikenteessä useilla eri rataosilla. Samaa käytäntöä noudatettiin myös Unkarin ja Slovakian raja-alueilla.


title: Valka

text: Neuvostovallan aikanakin (1940–1991) kaupunki oli jaettuna Viron ja Latvian neuvostotasavaltojen kesken, mutta kulku niiden välisen rajan yli oli vapaata. Neuvostoliiton hajottua rajaa ryhdyttiin valvomaan tiukasti, ja vain kolmessa paikassa pääsi rajan yli. Sen jälkeen kun molemmat maat vuoden 2007 lopussa liittyivät Schengenin sopimukseen, rajavartiot poistettiin ja rajan voi jälleen ylittää vapaasti. Vain mustavalkoiset rajapyykit osoittavat enää rajan sijainnin.


title: Bernard Katz

text: Bernard Katz (26. maaliskuuta 1911 – 20. huhtikuuta 2003) oli saksalais-englantilainen biofyysikko. Hän toimi professorina Lontoon University Collegessa vuosina 1952–1978. Hän sai vuonna 1970 Nobelin lääketieteen palkinnon yhdessä Julius Axelrodin ja Ulf von Eulerin kanssa havainnoista, jotka koskivat hermovälittäjäaineita ja niiden vaikutusmekanismeja.


title: Vera Ralston

text: Věra Helena Hrubá eli Vera Ralston (1919 – 9. helmikuuta 2003) oli yhdysvaltalainen näyttelijä.


title: Vera Ralston

text: Ralston syntyi Prahassa, Tšekkoslovakiassa, mutta muutti Yhdysvaltoihin ja sai maan kansalaisuuden vuonna 1946. Hänellä oli rooleja muun muassa elokuvissa "Lissabon: vaarojen keskus" (1944), "Kentuckyläiset tulevat" (1949) ja "Mies joka kuoli kahdesti" (1958).


title: Vera Ralston

text: Ralston vetäytyi näyttelijänuraltaan vuodesta 1958. Hän kuoli Santa Barbarassa, Kaliforniassa vuonna 2003, ja hänellä on tähti Hollywood Walk of Famella.


title: Krst Pod Triglavom-Baptism

text: Krst pod Triglavom - Baptism Below Triglav on Laibach-yhtyeen viides albumi. Se sisältää musiikkia Neue Slowenische Kunstin samannimisestä teatteriesityksestä. "Hostnik"-kappale on ainoastaan albumin LP-versioilla.


title: Krst Pod Triglavom-Baptism

text:
819–822
1095–1270
1961–1982
1983–1987


title: Krst Pod Triglavom-Baptism

text: "Hostnik"- ja "Apologija Laibach" -kappaleiden sanoitus Tomaž Hostnik. "Hostnik"-kappaleen musiikki on Kraftwerk-yhtyeen kappaleesta "Ohm Sweet Ohm". "Wienerblut" on Johann Strauss nuoremman sävellys. Graeme Revell on sovittanut kappaleen "Germania". Kaikki muut kappaleet ovat Laibachin tekemiä. Kappaleet on nauhoitettu ja miksattu studio Tivolissa Ljubljanassa joulukuussa 1985 ja tammikuussa 1986.


title: Vera Lynn

text: Vera Lynn (alk. Vera Margaret Welch; s. 20. maaliskuuta 1917 East Ham, Lontoo), on englantilainen laulaja, jonka ura oli huipussaan toisen maailmansodan aikana. Hän sai silloin kutsumanimen ”The Forces Sweetheart”. Lynn vieraili sota-aikana maanmiestensä luona muun muassa Egyptissä, Intiassa ja Burmassa.


title: Vera Lynn

text: Lynn tuli tunnetuksi muun muassa populaarimusiikin kappaleillaan ”We'll Meet Again” ja ”The White Cliffs of Dover”. Kappaleen ”We'll Meet Again” hän levytti vuonna 1942. Kappaleesta tuli suosittu, ja näihin aikoihin Lynnin ura kukoistikin. Lynn on yksi viimeisistä elossa olevista sota-ajan viihdyttäjistä.


title: Vera Lynn

text: Vera Margaret Welch syntyi Lontoon East Hamissa vuonna 1917. Alkaessaan seitsemänvuotiaana esiintyä julkisesti hän otti käyttöön isoäitinsä tyttönimen (Lynn). Vuonna 1935 lähetettiin Lynnin ensimmäinen radio-ohjelma, ja siinä hänen kanssaan esiintyi Joe Lossin orkesteri. Lynnin ensimmäinen soololevy julkaistiin vuonna 1936.


title: Vera Lynn

text:
Lynn aloitti toisen maailmansodan aikana vuonna 1941 oman radio-ohjelman "Sincerely Yours", jossa hän lähetti viestejä ulkomailla oleville brittijoukoille. Lynn vieraili maailmansodan aikana brittiläisten sotilaiden luona muun muassa Egyptissä, Intiassa ja Burmassa. Lynn tunnetuimpia kappaleita ovat ”The White Cliffs of Dover” (saanut nimensä Englannin Doverin valkoisista kallioista) sekä ”We'll Meet Again”, jonka hän levytti vuonna 1942. Lynn esitti pääosaa vuonna 1943 valmistuneessa samannimisessä musiikkielokuvassa.
Lynnin suosio jatkui 1950-luvulle. Hän esiintyi säännöllisesti Yhdysvalloissa eräässä Tallulah Bankheadin radio-ohjelmassa. Vuonna 1954 Lynn nousi kappaleellaan ”My Son, My Son” jälleen listaykköseksi. Vuonna 1960 hän siirtyi Decca Recordsista EMI:in, jossa taltioitiin vuonna 1967 laulu ”It Hurts To Say Goodbye”. Hän sai vuonna 1969 Brittiläisen imperiumin upseerin (OBE) arvon ja vuonna Brittiläisen imperiumin ritarikomentaja (DBE). Lynn aateloitiin vuonna 1976, jolloin hänestä tuli "Dame" Vera Lynn.


title: Vera Lynn

text: Lynn on pysytellyt ajoittain julkisuudessa myöhemmälläkin iällään. Hän on julkaissut kaksi omaelämäkertaa, ja vuonna 2002 hänestä tuli CP-vammaisten hyväntekeväisyysjärjestön puheenjohtaja. Lynnin omaelämäkerta "Some Sunny Day" julkaistiin elokuussa 2009, kun hän oli 92-vuotias. Hän oli kirjoittanut myös kaksi aiemmin ilmestynyttä muistelmaa "Vocal Refrain" (1975) ja "We'll Meet Again" (1989).


title: Vera Lynn

text: Lynnin kokoelma-albumi "We'll Meet Again – The Very Best of Vera Lynn" nousi syyskuussa 2009 Britannian albumilistan ensimmäiselle sijalle, ja näin 92-vuotiaasta Lynnistä tuli vanhin elävä artisti, joka on pitänyt hallussaan kyseisen listan kärkisijaa.


title: Vera Lynn

text: Vuonna 1941 Lynn avioitui saksofonisti ja klarinetisti Harry Lewisin kanssa, jonka hän oli tavannut kaksi vuotta aikaisemmin. Lewis soitti Bert Ambrosen orkesterissa, jossa Lynn oli laulajana. Heille syntyi yksi lapsi, Virginia Penelope Anne Lewis. Harry Lewis kuoli vuonna 1999. Lynn on asunut 1960-luvun alusta lähtien Ditchlingissä Sussexissa.


title: 2010 (täsmennyssivu)

text: 2010 voi tarkoittaa jotakin seuraavista:


title: 2001 (täsmennyssivu)

text: 2001 voi tarkoittaa seuraavia:


title: La Seu

text: La Seun katedraali on katedraali Mallorcalla. Se edustaa goottilaista tyyliä ja on kolmilaivainen.


title: La Seu

text: La Seun katedraali on 121 metriä pitkä ja 55 m leveä. Keskilaivan korkeus on 44 metriä, goottilaiset pylväät 30 metriä korkeat, kivikaton pinta-ala on 4000 m² ja koko katedraalin pinta-ala 7000 m².


title: La Seu

text: Katedraali on goottilaista tyyliä, kolmelaivainen, ja laivat erottaa toisistaan korkeat ajalle tyypilliset pylväät. Katedraali on rakennettu hienorakeisesta, ambranvärisestä Mallorcan kalkkikivestä. Ulkoapäin katedraali on moniin muihin maailman katedraaleihin verrattuna jopa silmiinpistävän yksinkertainen.


title: La Seu

text: Katedraalin sisällä, sivuseinillä on pieniä kappeleita, jotka kaupungin aateliset aikoinaan hankkivat suurta maksua vastaan osoittamaan hurskauttaan. Aateliset saivat maksaa myös runsaasti, että saivat tuoda vaakunansa Jumalan huoneeseen. Vaakunakilvet sijaitsevat holvien päätekivissä.


title: La Seu

text: Katedraalin ylläpitokustannukset olivat aikanaan niin korkeat, että niiden kattamiseksi jouduttiin jopa turvautumaan juutalaisten taloudelliseen apuun. Tämän vuoksi katedraalin päädyissä olevista ruusuikkunoista voi havaita suuren Davidin tähdet.


title: La Seu

text: La Seo katedraalissa on kuningas Jaime I:n hautakammio. Myös hänen poikansa Jaime II:n muumio on sijoitettuna katedraaliin. Katedraalissa vierailijat eivät pääse katsomaan entisten hallitsijoiden hautakammioita.


title: La Seu

text: Katedraalin museossa on näytteillä korvaamattoman arvokkaita esineitä. Ehkä mieleenpainuvimmat kaikista esineistä ovat kaksi 1700-luvulta olevaa Barokkityylistä hopeakynttelikköä, jotka painavat 250 kg kukin.


title: La Seu

text: Katedraali rakennettiin osoittamaan kristittyjen mahtia, ja toisaalta se on saaren maureilta vallanneen kuningas Jaime I:n (Jaakko I) lupauksen lunastus Jumalalle. Matkalla Salousta Mallorcalle puhkesi kova myrsky ja ristiretkeläiset joutuivat merihätään. Jaime I oli peloissaan ja hurskaana miehenä hän turvautui Jumalaan ja rukoili apua. Hän lupasi Jumalalle, että jos hän selviää myrskystä, rakentaa hän Neitsyt Marian nimeen pyhitetyn kirkon. Myrsky laantui ja sotajoukot selvisivät määränpäähänsä Mallorcalle. Jaime piti lupauksensa ja myöhemmin päästyään Palmaan, hän aloitti kirkon rakennuttamisen. La Seun nykyisellä paikalla oli ensin maurien rakennuttama moskeija.


title: La Seu

text: Kirkon rakentaminen kesti lähes 400 vuotta ja se valmistui vuonna 1601. Vuonna 1850 saarella oli voimakas maanjäristys ja se vahingoitti katedraalia pahoin. Korjaukset kestivät pitkälle 1900-luvulle saakka. Yksi restaurointiin osallistuneista arkkitehdeista oli katalonialainen Antonio Gaudi, jonka kädenjälki näkyy mm. hyvin erikoisessa alttarikoristuksessa, joka roikkuu katedraalin pääalttarin yllä. Se on paperista rakennettu massiivinen rakennelma, joka kuvaa Jeesuksen orjantappurakruunua. Ensin koriste herätti arvostelua, sillä sen materiaali ei kaikkien mielestä sopinut katedraaliin, jossa muuten on suunnattoman arvokkaita taide-esineitä runsain määrin. Sittemmin, ehkä Gaudin töiden arvostuksen myötä, alttarikoristus on saanut yleisen hyväksynnän.


title: Andrés Henestrosa

text: Andrés Henestrosa Morales (30. marraskuuta 1906 Ixhuatán – 10. tammikuuta 2008) oli meksikolainen kirjailija, runoilija ja historiantutkija.


title: Andrés Henestrosa

text: Henestrosa oli zapotec-kielten äidinkielinen puhuja ja teki huomattavaa työtä niiden kielenhuollon parissa. Hän opiskeli Latinalaisen Amerikan suurimmassa yliopistossa, Meksikon kansallisessa autonomisessa yliopistossa.


title: Andrés Henestrosa

text: Henestrosa oli Academia Mexicana de la Lenguan jäsen, ja hänellä oli lisäksi poliittinen ura. Hänet valittiin vuonna 1982 Oaxacasta Partido Revolucionario Institucionalin edustajaksi Meksikon senaattiin. Hän vietti 100-vuotispäiväänsä syksyllä 2006 ja eli vielä tammikuuhun 2008.


title: Kultaa ja kunniaa

text: Kultaa ja kunniaa on suomalainen elokuva, joka on Helsingin olympialaisia käsittelevän dokumenttielokuvan jälkimmäinen osa. Ensimmäinen osa Maailmat kohtaavat oli valmistunut vuonna 1952 ja se keskittyi avajaisten ohella yleisurheiluun. Dokumentin toisessa osassa kerrottiin tiivistelmä kisojen muista lajeista.


title: Walter Schirra

text: Walter "Wally" Marty Schirra, Jr (12. maaliskuuta 1923 Hackensack, New Jersey – 3. toukokuuta 2007 La Jolla, Kalifornia) oli yksi seitsemästä alkuperäisestä Mercury-avaruusohjelman astronautista. Schirra oli ainoa astronautti, joka lensi Yhdysvaltain kolmessa ensimmäisessä avaruusohjelmassa: Mercuryssä, Geminissä ja Apollossa. Schirralle kirjattiin 295 tuntia ja 15 minuuttia avaruudessa.


title: Walter Schirra

text: Schirra kuoli sydänkohtaukseen 84-vuotiaana vuonna 2007. Schirra oli naimisissa kuolemaansa saakka Josephine Cook Fraserin kanssa. Pariskunnalla oli kaksi lasta.


title: Jericho

text: Jericho on CBS Paramount Network Televisionin tuottama post-apokalyptinen toiminnallis-draamallinen televisiosarja, joka kertoo elämästä ydintuhon jälkeisessä maailmassa. Sen toimeenpanevat tuottajat ovat Jon Turteltaub, Stephen Chbosky ja Carol Barbee.


title: Jericho

text: Jerichoa on tehty kaksi tuotantokautta. Ensimmäisen tuotantokauden päättyessä toukokuussa 2007 sarja ehdittiin jo lopettaa, mutta 6. kesäkuuta 2007 CBS ilmoitti ostaneensa seitsemän lisäjaksoa vuodelle 2008 optiolla sarjan jatkamiselle lisäjaksojen jälkeenkin, mikäli ohjelma saa lisää katsojia. Sarjan viimeinen jakso (tuotantokausi 2, jakso 7) esitettiin Yhdysvalloissa 25. maaliskuuta 2008.


title: Jericho

text: Nelonen aloitti sarjan esittämisen 22. elokuuta 2007. Sarjan esitysaika oli 22.00.


title: Jericho

text: Sarja keskittyy pieneen Jerichon kaupunkiin Kansasissa. Ensimmäisessä jaksossa kylän asukkaat näkevät läheisestä Denverin kaupungista kohoavan sienipilven. Myöhemmin selviää, että lukuisissa Yhdysvaltain kaupungeissa on räjäytetty ydinpommeja. Myöhemmin EMP tuhoaa kaikki elektroniset laitteet. Modernit tietoliikenneyhteydet katkeavat eikä tietoa ole saatavilla siitä, kuka on iskujen takana tai mitä on odotettavissa.


title: Jericho

text: Keskeisiä teemoja sarjassa ovat yhteisöllisyyden ja suoran oman edun tavoittelun rajankäynti, kun resurssit ovat hyvin rajallisia. Myös perhedynamiikkaa käsitellään paljon. Tarinan keskiössä on Jake Green, pormestari Johnston Greenin poika, joka palaa yllättäen oltuaan monta vuotta erossa perheestään. Sarjassa on toimintaa, mutta se on kokonaisuudeltaan draamapainotteinen.


title: Hirvensalon kirkko

text: Hirvensalon kirkko on Turun Hirvensalon saaren Moikoisissa sijaitseva kirkkorakennus. Kirkko valmistui vuonna 1962 ja sen on suunnitellut arkkitehti Pekka Pitkänen.


title: Hirvensalon kirkko

text: Hirvensalon kirkon urut ovat vuodelta 1978 ja ne ovat Veikko Virtasen rakentamat.


title: Mike Bailey

text: Michael Bailey (s. 27. helmikuuta 1942 Wisbech, Cambridgeshire) on entinen englantilainen jalkapalloilija ja jalkapallovalmentaja.


title: Mike Bailey

text: Mike Bailey pelasi Gorlestonin amatöörijoukkueessa ennen kuin 16-vuotiaana siirtyi kesällä 1958 Charltoniin. Maaliskuussa 1959 hän allekirjoitti seuran kanssa ammattilaissopimuksen ja pelasi ensiottelunsa lontoolaisjoukkueessa seuraavana kaudella (1959/1960). Baileyn ensiesitys oli ikimuistoinen siinä mielessä, että ottelussa Plymouth Argylea vastaan hänen piti vartioida Plymouthin Wilf Carteria, joka viimeisteli ottelussa viisi maalia. Ottelu päättyi Plymouthin 6–4 voittoon.


title: Mike Bailey

text: 1960-luvulla Bailey nousi Charltonin kapteeniksi ja pelatessaan siellä hän edusti Englantia viidessä alle 23-vuotiaiden maaottelussa ja kahdessa A-maaottelussa Yhdysvaltoja ja Walesia vastaan 1964. Lupaavasti alkanut maajoukkueura päättyi kuitenkin alkuunsa hänen loukkaantuessa pahasti lokakuussa 1964 murtaessaan jalkansa ottelussa Middlesbroughia vastaan. Bailey ehti pelata Charltonissa kaikkiaan 169 ottelua ennen maaliskuussa 1966 tapahtunutta siirtoa Wolverhampton Wanderersiin siirtosumman ollessa 40 000 puntaa.


title: Mike Bailey

text: Bailey aloitti pitkän uransa Wolvesissa 12. maaliskuuta 1966 kotiottelussa Southamptonia vastaan ja oli joukkueen kantavia voimia Wanderersissa kaudella 1966/67, kun joukkue nousi 1. divisioonaan. 1974 hän toimi joukkueen kapteenina Liigacupin finaalissa Manchester Cityä vastaan. Kesään 1977 mennessä Bailey oli edustanut Wolverhamptonia 436 ottelussa, joissa teki 25 maalia.


title: Mike Bailey

text: 1977 Bailey siirtyi NASL-sarjaan Minnesota Kicks-joukkueeseen 15 000 punnan siirtosummalla. Myöhemmin hän toimi Hereford Unitedin pelaaja-valmentajana ja lopetettuaan peliuransa palasi Charltoniin toimien joukkueen valmentajana vuosina 1979–1981. Kaudella 1980/1981 hän nosti joukkueen 2. divisioonaan ja siirtyi sitten Brightonin valmentajaksi. Brightonissa hän valmensi joukkueen kaudella 1981/1982 sen kaikkien aikojen parhaimpaan liigasijoitukseen Brightonin sijoittuessa ylimmän sarjaportaan lopputaulukossa sijalle 13.


title: Lukas Ammann

text: Lukas Ammann (29. syyskuuta 1912 Basel – 3. toukokuuta 2017 München) oli sveitsiläinen näyttelijä. Suomessa esitetyistä elokuvista hänellä oli rooli elokuvassa "Nuorten tyttöjen hieromalaitos" ("Massagesalon der jungen Mädchen", 1972).


title: Lukas Ammann

text: Ammann asui Münchenissä.


title: Joe Sutter

text: Joseph F. ”Joe” Sutter (21. maaliskuuta 1921 Seattle, Washington – 30. elokuuta 2016) oli yhdysvaltalainen lentokonesuunnittelija. Hän suunnitteli Boeing 747:ää ja muita Boeingin koneita. Smithsonian Air and Space Magazine on kutsunut Sutteria ”747:n isäksi”.


title: Joe Sutter

text: Sutter syntyi Seattlessa ja kasvoi Boeingin Seattlen tehtaan läheisyydessä. Hän oli sukujuuriltaan slovenialainen: hänen isänsä Franc Suhadolc (1879–1945) oli kotoisin Dobrovasta ja tuli Amerikkaan kultaryntäyksen aikoihin. Sutter opiskeli Washingtonin yliopistossa Seattlessa ja suoritti lentokonesuunnittelun alemman korkeakoulututkinnon vuonna 1943.


title: Joe Sutter

text: Vuonna 1940 Sutter sai kesätöitä Boeing Plant 2:lta opiskellessaan lentokonesuunnittelua Washingtonin yliopistossa. Lopulta hänestä tuli ”Boeing 747:n isä”, kun hän suunnitteli 747:n 1960-luvulla. Boeingin uransa lisäksi Sutter palveli Yhdysvaltain merivoimien hävittäjäsaattueessa toisessa maailmansodassa.


title: Yalovan maakunta

text: Yalovan maakunta on maakunta pohjois-Turkissa Marmaranmeren rannalla. Maakunnan pääkaupunki on Yalova. Yalovan maakunta on jaettu kuuteen piirikuntaan:Yalovan maakunnan pinta-ala on 847 km². Vuoden 2015 lopussa arvioitu väkiluku oli 233 000.


title: Perkins Bass

text: Perkins Bass (6. lokakuuta 1912 – 25. lokakuuta 2011) oli yhdysvaltalainen poliitikko. Hän istui Yhdysvaltain edustajainhuoneessa New Hampshiresta neljä kautta vuosina 1955–1963. Entinen kansanedustaja Charles Foster Bass on hänen poikansa, ja hänen isänsä Robert P. Bass toimi 1910-luvulla New Hampshiren kuvernöörinä.


title: Perkins Bass

text: Bass valmistui vuonna 1934 Dartmouth Collegessa ja lähti sen jälkeen Harvard Law Schooliin. Hän toimi lakimiehenä ja palveli toisessa maailmansodassa Yhdysvaltain ilmavoimissa Aasiassa.


title: Perkins Bass

text: Istuttuaan neljä kautta edustajainhuoneessa Bass pyrki vuonna 1962 epäonnistuneesti Yhdysvaltain senaattiin. Bass oli puoluekannaltaan republikaani.


title: Betel-kirkko (Turku)

text: Betel-kirkko on Turun keskustassa VII kaupunginosassa sijaitseva kirkkorakennus. Se on ollut vuodesta 1984 Turun adventtiseurakunnan käytössä. Vuodesta 2013 kirkkoa käyttää myös Suomen evankelisluterilaiseen lähetyshiippakuntaan kuuluva Pyhän Paavalin seurakunta.


title: Betel-kirkko (Turku)

text: Kirkko valmistui jugendtyyliin Frithiof Strandellin suunnittelemana vuonna 1906 alun perin ns. Hannulan herätyksestä syntyneen Turun Lähetysyhdistyksen käyttöön. Myöhemmin kirkkoa ja sen ympäristöä muutettiin Erik Bryggmanin vuonna 1927 tekemän suunnitelman mukaisesti. Kirkkoon muun muassa rakennettiin Bryggmanin suunnittelema funktionalistinen kellotorni.


title: Betel-kirkko (Turku)

text: Itse kirkko on lähes kokonaan tavallisilta jalankulkijoilta piilossa. Viime vuosina on kuitenkin ehdotettu kirkon ohi Yliopistonkadulta Puutarhakadulle kulkevan väylän avaamista jalankulkijoille, mikä mahdollistaisi sen, että ihmiset pääsisivät ihailemaan kirkkoa paremmin. Betel-kirkko on mukana valtakunnallisesti merkittävien rakennettujen kulttuuriympäristöjen listalla.


title: Betel-kirkko (Turku)

text: Betel-kirkon takana sijaitsee Lutherin kirkko, jonka sisäänkäynti on Puutarhakadulta. Kirkkoja yhdistää Yliopistonkadulta Puutarhakadulle kulkeva kävelytie.


title: Mars Global Surveyor

text: Mars Global Surveyor (MGS) oli yhdysvaltalainen NASA:n Jet Propulsion Laboratoryn kehittämä miehittämätön avaruusluotain jonka tehtävänä oli havainnoida Marsia.


title: Mars Global Surveyor

text: Luotain laukaistiin 7. marraskuuta 1996 Cape Canaveral Air Force Stationista Floridasta Delta II -kantoraketilla kun noin 20 vuotta oli kulunut amerikkalaisten aikaisemmasta Mars-luotaimesta Viking 2:sta. Luotain saavutti Marsin 300 päivän kuluttua 11. syyskuuta 1997 matkattuaan noin 750 miljoonaa kilometriä.


title: Mars Global Surveyor

text: Saapumisen jälkeen luotaimen hyvin elliptistä kiertorataa (ylin piste 54 000 km) säädettiin puolitoista vuotta. Luotaimen ensisijaista kartoitustehtävää varten suunniteltu kiertorata noin 378 kilometrin korkeudessa saavutettiin maaliskuussa 1999. Kiertoradan säätäminen suoritettiin jarruttamalla luotainta käyttämällä hyväksi Marsin ylemmän kaasukehän heikkoa ilmanvastusta.


title: Mars Global Surveyor

text: Luotain saavutti ensisijaisen tehtävänsä lopun tammikuussa 2001. Marraskuun alussa 2006 luotaimen suorittaessa kolmatta jatkotehtäväänsä, lennonjohto menetti ohjauskyvyn luotaimeen. Tähän vaikutti luotaimeen ladattu virheellinen ohjelmistopäivitys. NASA julisti onnistuneen tehtävän, jonka aikana oli muun muassa saatu tarkkoja kuvia Marsista, virallisesti päättyneeksi tammikuussa 2007.


title: Malmivaara

text: Malmivaara, alun perin Malmberg on pohjalainen pappissuku, jossa on ollut useita herännäisen herätysliikkeen vaikuttajia, piispoja ja kokoomuslaisia poliitikkoja. Suomessa on myös muita Malmivaara-ja Malmberg-nimisiä sukuja, joista savolainen Malmberg-suku on myös tunnettu ja tutkittu.


title: Malmivaara

text: Pohjalaisen Malmberg-suvun kantaisä on salpietarinkeittäjäksi sanottu Paul Christian Malmberg (1725–1761), joka oli tiettävästi kotoisin Ruotsin Skaraborgin läänin Malman pitäjän Bergan talosta. Hän muutti ensin Vaasaan ja sitten Isoonkyröön. Hänen kuoltuaan hänen leskensä meni uudelleen naimisiin Isonkyrön nimismiehen Anders Hellmanin kanssa ja osti Iso-Kaukosen tilan Ylistarosta. Paul Malmbergin poika oli jahtivouti Gustaf Malmberg (1757–1809), jonka pojanpoika Nils Gustaf Malmberg oli tunnettu herännäisjohtaja. Suuri osa suvun "Malmivaara"-nimisistä on hänen toisesta avioliitosta syntyneen poikansa, vuoden 1906 suuressa nimenmuutoksessa nimensä suomentaneen rovasti Wilhelmi Malmivaaran jälkeläisiä. Malmivaaroja on kuitenkin myös Nils Gustaf Malmbergin ensimmäisestä avioliitosta syntyneen pojan, leipurimestari Frans Malmbergin jälkeläisissä. Nils Gustaf Malmbergin tyttärenpoikia taas on runsaasti muun muassa af Enehjelm ja Theslöf-suvuissa.


title: Tom Barrasso

text: Thomas Patrick Barrasso (s. 31. maaliskuuta 1965 Boston, Massachusetts, Yhdysvallat) on entinen jääkiekkomaalivahti. Hän oli aikoinaan yksi NHL:n parhaista maalivahdeista.


title: Tom Barrasso

text: Barrassoa pidettiin nuorena yhtenä suurimmista amerikkalaisista maalivahtilupauksista. Buffalo Sabres valitsi hänet numerolla 5 1983. Hän siirtyi suoraan NHL:ään kulkematta yliopistosarjan kautta ja ylitti kaikkien odotukset. Tulokaskaudellaan hän voitti Calder Trophyn ja Vezina Trophyn. Sabres myi Barrasson vuonna 1988 Pittsburgh Penguinsiin, jossa hän voitti kaksi Stanley Cupia, 1991 ja 1992.


title: Tom Barrasso

text: Barrassolta jäi luokkaantumisen vuoksi kaksi seuraavaa kautta melkein kokonaan sivuun, mutta hän palasi ja hänestä tuli ensimmäinen yhdysvaltalainen maalivahti, joka on saavuttanut yli 300 voittoa NHL:ssä.


title: Tom Barrasso

text: Vuonna 2000 Barrasso myytiin Ottawa Senatorsiin, jossa hän menestyi kohtalaisesti. Kaudella 2000–2001 hän piti välivuoden ja palasi sitten Carolina Hurricanesin kokoonpanoon. Lyhyiden pestien Ottawassa, Carolinassa ja Torontossa jälkeen hän lopetti uransa vuonna 2003. Hän allekirjoitti sopimuksen Pittsburgh Penguinsin kanssa samana päivänä kuin ilmoitti lopettavansa, jotta hän voisi lopettaa uransa Penguinsin pelaajana.


title: Tanssiteatteri Eri

text: Tanssiteatteri ERI on Turussa toimiva tanssiteatteri. Sen perustivat vuonna 1989 tanssija-koreografit Tiina Lindfors, Lassi Sairela ja Eeva Soini. Teatterilla vuosittain noin 130 esitystä, joista kantaesityksiä on 3–4. Ohjelmistossa on ollut yhteensä yli sata teosta.


title: Tanssiteatteri Eri

text: ERI on esiintynyt ulkomailla muun muassa Pohjoismaissa, Baltian maissa, Venäjällä, Valko-Venäjällä, Unkarissa, Romaniassa, Saksassa, Ranskassa, Belgiassa, Italiassa, Espanjassa, Itävallassa, Kreikassa, Turkissa, Beninissä, Yhdysvalloissa ja Japanissa.


title: Tanssiteatteri Eri

text: Vuonna 1992 Tanssiteatteri Eri sai Turun ja Porin läänin taidepalkinnon ja vuonna 1995 opetus- ja kulttuuriministeriön myöntämän Suomi-palkinnon. Vuonna 2009 teatteri sai Turun teatterikerhon Naamio-tunnustuspalkinnon ja vuonna 2013 Varsinais-Suomen liiton myöntämän Aurora-mitalin. Lisäksi ryhmän jäsenille on myönnetty lukuisia henkilökohtaisia tunnustuksia.


title: Kolmiapila

text: Kolmiapila on vuonna 1953 ensi-iltansa saanut suomalainen episodielokuva, joka muodostuu kolmesta episodista: ”Marjan tarina”, ”Onnellinen perhe” ja ”Eevan kertomus”. Ohjaajista Kyllikki Forssell on kaikkien aikojen kolmas suomalaisen näytelmäelokuvan naisohjaaja. Ohjaustyö jäi kuitenkin Forssellin ainoaksi. Elokuvan muut ohjaajat ovat Roland af Hällström ja Esko Töyri.


title: Kolmiapila

text: Elokuvan teemana ovat vanhemmuuden ja lapsettomuuden aiheuttamat ongelmat ja niiden ratkaisut aikalaishenkeen. Yksi kriitikko pitää elokuvaa kiinnostavana puheenvuorona ajalta, jolloin sateenkaariperheet ja sinkkuvanhemmat olivat tuntemattomia käsitteitä, toinen pitää ilmaisua saarnaavana ja paatoksellisena.


title: Kolmiapila

text: Ensimmäinen episodi on tehdastyöläisen karu tarina, toinen lastaan jumaloivien vanhempien komediamuotoinen kertomus ja kolmannessa kerrotaan, kuinka laulajatähti viettelee kiltin tytön.


title: Aurinkobaletti

text: Aurinkobaletti on vuonna 1981 perustettu turkulainen ammattitanssiryhmä. Alkujaan ryhmän teokset edustivat nykybalettia, mutta jo 1990-luvun alusta lähtien Aurinkobaletti on tunnettu monipuolisena nykytanssiryhmänä, jonka ohjelmisto koostuu niin lapsille kuin aikuisillekin suunnatuista teoksista. Viime vuosina myös poikkitaiteellisista tuotannoista on tullut kiinteä osa ryhmän ohjelmistoa.


title: Aurinkobaletti

text: Aurinkobaletin perustajiin kuulunut koreografi ja balettipedagogi Raija Lehmussaari toimi Aurinkobaletin taiteellisena johtajana vuoteen 2004 asti, jolloin hän jäi tehtävästä eläkkeelle. Lehmussaaren jälkeen taiteellisena johtajana toimii tanssija-koreografi Urmas Poolamets.


title: Aurinkobaletti

text: Lehmussaaren ja Poolametsin koreografioiden lisäksi Aurinkobaletissa on nähty säännöllisesti vierailevien koreografien teoksista. Ryhmässä ovat vierailleet lukuisat keskeiset suomalaisnimet, mm. Marjo Kuusela, Tommi Kitti, Kirsi Monni, Sanna Kekäläinen, Tuomo Railo, Ari Numminen, Virpi Pahkinen, Liisa Priha, Arja Raatikainen, Sami Saikkonen, Elsa Sylvestersson, Arja Tiili, Jorma Uotinen ja Juha Vanhakartano. Ryhmälle on tehnyt teoksia myös joukko merkittäviä ulkomaalaisia koreografeja, mm. Carolyn Carlson, Kilina Crémona, Boris Eifman ja Andrew de Groat. Aurinkobaletin vakituisena koreografivieraana on vuodesta 2001 lähtien ollut Venäjän nykytanssin huippunimi Sasha (Alexander) Pepeljajev.


title: Aurinkobaletti

text: Aurinkobaletin kotinäyttämö sijaitsee 1860-luvulta peräisin olevassa Manillan tehdaskiinteistössä Aurajoen itärannalla Turussa. Ryhmä esiintyy myös kiertävänä teatterina sekä kotimaassa että ulkomailla.


title: HD 98618

text: HD 98618 on 126 valovuoden päässä oleva, hyvin paljon Aurinkoa muistuttava tähti eli niin sanottu Auringon kaksonen. Sitä on tutkinut vuonna 2006 australialainen Jorge Melendez tutkimusryhmineen.


title: Paukku

text: Paukku tarkoittaa seuraavia:


title: Opus Dei (albumi)

text:
Opus Dei on Laibach-yhtyeen neljäs ja kenties tunnetuin albumi. "Geburt einer Nation" ja "Opus Dei" (tunnetaan myös nimellä "Life is Life") ovat yhtyeen tunnetuimpia kappaleita. The Great Seal on NSK:n kansallislaulu. Levyn CD-versio sisältää lisäksi neljä kappaletta "Baptism"-albumilta.
CD-versioiden ylimääräiset kappaleet:


title: Opus Dei (albumi)

text: "Leben heißt Leben" ja "Opus Dei" ovat Laibachin sovituksia Opus-yhtyeen kappaleesta "Life is life". "Geburt einer Nation" on saksankielinen versio Queen-yhtyeen kappaleesta "One Vision". Muut kappaleet ovat Laibachin tekemiä. Kappaleet on nauhoitettu studio Tivolissa marraskuussa 1986 ja miksattu Guerilla Studiossa, Lontoossa joulukuussa 1986.


title: Kit Ahern

text: Kathleen "Kit" Ahern (13. tammikuuta 1915 – 27. joulukuuta 2007) oli irlantilainen poliitikko. Varsinaiselta ammatiltaan hän oli opettaja.


title: Kit Ahern

text: Ahern syntyi Atheassa, Limerickin kreivikunnassa. Hän oli ehdolla Seanad Éireanniin ensimmäistä kertaa vuonna 1963. Vuonna 1977 hänet valittiin Dáil Éireanniin.


title: Kit Ahern

text: 92-vuotiaaksi elänyt Ahern muistetaan iirin kielen elinikäisenä tukijana. Hän oli jalkapalloilija Eoin Listonin täti.


title: Wojciech

text: Wojciech on turkulainen vaihtoehtopop-yhtye, joka on julkaissut neljä albumia ja yhden EP:n.


title: Kestävä metsänhoito

text: Kestävä metsänhoito ja käyttö tarkoittaa turvattua metsän hyödyntämistä. Metsäammattilaiset ovat perinteisesti tarkoittaneet tällä sitä, että puuta kasvaa enemmän kuin sitä hakataan ja että hakatut metsät uudistetaan. Suomessa tällaista metsänhoitoa on harjoitettu jo varsin pitkään ja sitä on säädelty metsälailla ja metsänhoitosuosituksin. Metsätalous voi olla kestävää puuntuotannon kannalta, mutta samaan aikaan kestämätöntä esimerkiksi biologisen monimuotoisuuden säilymisen näkökulmasta. Nykyään kestävän metsätalouden käsite sisältääkin puunkasvun lisäksi myös ekologisen ja sosiologisen kestävyyden. Ekologinen kestävyys pitää sisällään mm. biologisen monimuotoisuuden, lajien uhanalaisuuden, ilmastonmuutokseen liittyvä päästöt sekä metsätalouden aiheuttaman ympäristökuormituksen. Sosiologinen kestävyyteen sisältyvät mm. virkistyskäyttö, historialliset ja kulttuurilliset arvot, sekä mahdollisuus elantoon. Nykyään käytössä on eurooppalaisen standardin mukaiset kriteerit ja indikaattorit kestävälle metsien hoidolle ja käytölle. Suomessa metsän kasvua seurataan LUKEn tekemillä metsäinventoinneilla. Erimielisyyttä kestävän hakkuun määrästä syntyy, kun muut tekijät mitataan ja määritellään eri tavoin.


title: Kestävä metsänhoito

text: Lähteet


title: Jetboy

text: Jetboy oli sanfranciscolainen glam rock-, glam metal-, glam punk- ja hard rock -yhtye, joka perustettiin vuonna 1983.


title: Jetboy

text: Kitaristit Billy Rowe ja Fernie Rod halusivat perustaa yhtyeen, joka olisi heidän esikuviensa Hanoi Rocksin, Girlin ja New York Dollsin mukainen. Basson tuli Todd Crew, rumpuihin Ron Tostenson ja piikkitukkaiseksi laulajaksi tuli Mickey Finn.


title: Jetboy

text: Vuonna 1985 yhtye esiintyi ensi kerran Hollywoodissa ja pian he alkoivat esiintyä Los Angelesin Sunset Stripillä. Vuonna 1986 yhtye allekirjoitti levytyssopimuksen Elektran kanssa. Elektra kuitenkin irtisanoi sopimuksen ennen kuin ainuttakaan julkaisua ehdittiin julkaista.


title: Jetboy

text: MCA (Music Corporation of America) otti yhtyeen suojiinsa ja yhtyeen basistiksi tuli entinen Hanoi Rocksin Sam Yaffa. Vain muutama vuoden 1986 kappaleista päätyi debyyttialbumille (muutama päätyi "A Day In the Glamourous Life" -albumille). Samoin yhtyeen suunta muuttui katujen glam punkista enemmän radioystävälliseen poprockiin. Debyyttialbumi "Feel The Shake" nousi Billboard-listalla sijalle 135.


title: Jetboy

text: Pian "Damned Nation" -albumin jälkeen Sam Yaffa lähti yhtyeestä suunnittelemaan Michael Monroen kanssa Jerusalem Slim -yhtyettä. Yaffaa tuli korvaamaan aluksi Charles Norman ja tämän jälkeen Bill Fraenze, joka soittikin kokoelmalevyllä "Make Some More Noise". "Damned Nationin" huono myynti johti siihen, että MCA irtisanoi sopimuksen. Viimeinen isku oli Tostensonin korvaaminen Rick Davisilla, joka muutti Jetboyn nimeksi Mindzone ja muutti samalla yhtyeen suuntaa enemmän sen hetkisten rock-suuntausten mukaiseksi. Mindzone epäonnistui, mutta sen pohjalta syntyi American Heartbreak -yhtye.


title: Jamelão

text: José Bispo Clementino dos Santos eli Jamelão (12. toukokuuta 1913 Rio de Janeiro – 14. kesäkuuta 2008 Rio de Janeiro) oli brasilialainen sambalaulaja.


title: Jamelão

text: Jamelão aloitti muusikonuransa soittamalla tamborimia. Hän sai kuitenkin pian suosiota samba-cançãon esittäjänä. Hän esiintyi myös Euroopassa.


title: Jamelão

text: Jamelão oli 1940-luvun keskeisiä sambalaulajia. Hän tulkitsi mm. Lupicínio Rodriguesin ja Lúcio Cardimin tuotantoa, mutta tuli tunnetuksi myös omilla kappaleillaan, joita olivat mm. "Deixa Amanhecer", "Um Dia Hás de Pagar" sekä "Ela Me Convidou". Hän oli kuollessaan 95-vuotias.


title: Lakikorkeus

text: Lakikorkeus () ilmailussa kertoo sen tiheyskorkeuden, jonka lentokone voi saavuttaa tietyissä olosuhteissa.


title: Lakikorkeus

text: Käytännöllisellä lakikorkeudella tarkoitetaan korkeutta, jolla laipat ja solakot kiinni, kaikkien moottorien käydessä ja tuottaessa suurimman jatkuvan tehon, parhaan nousunopeuden lentonopeudella lentävä lentokone ei nouse enää ylöspäin yli 30 m/min eli 0,5 m/s.


title: Lakikorkeus

text: Kaksimoottorisen lentokoneen käytännöllinen lakikorkeus voidaan määrittää myös toinen moottori sammutettuna ja potkuri lepuutettuna (engl. "one engine inoperative" eli OEI). Tällöin käytännöllinen lakikorkeus on saavutettu, kun lentokone ei nouse enää ylöspäin yli 15 m/min.


title: Lakikorkeus

text: Absoluuttisella lakikorkeudella tarkoitetaan korkeutta, jota korkeammalla lentokone ei voi enää nousta, tai korkeutta, jota korkeammalla matkustamon paineistus ei enää toimi suunnitellulla tavalla.


title: Lakikorkeus

text: Matkustajalentokoneiden absoluuttinen lakikorkeus on noin 12 kilometriä, mutta jotkut yksityissuihkukoneet voivat lentää jopa 15 kilometrin korkeudella. Hävittäjälentokoneilla yli 25 kilometrin lakikorkeus ei ole poikkeuksellista.


title: Jaroslav Špaček

text: Jaroslav Špaček (s. 11. helmikuuta 1974 Rokycany, Tšekkoslovakia) on tšekkiläinen jääkiekkoilija, pelipaikaltaan puolustaja. Hän lopetti pelaajauransa vuonna 2012.


title: Jaroslav Špaček

text: Špaček pelasi ammattilaisuransa aluksi viisi kautta Tšekin Extraligassa ja yhden Ruotsin Elitserienissä ennen siirtymistä NHL:ään vuonna 1998. Hän oli voittamassa aiemmin tuona vuonna Elitserienin mestaruutta Färjestads BK:ssa. Špaček edusti 13 kautta kestäneellä, kaudella 1998–1999 alkaneella ja kauteen 2011–2012 päättyneellä NHL-urallaan seitsemää eri seuraa ja pelasi yhteensä 880 runkosarja- ja 61 pudotuspeliottelua. Hän oli kerran mukana Stanley Cupin loppuotteluissa, kaudella 2005–2006, jolloin hänen edustamansa Edmonton Oilers hävisi mestaruuden Carolina Hurricanesille. Voitto kyseisestä finaalisarjasta olisi tiennyt Špačekille pääsyä kolmen kullan klubiin.


title: Jaroslav Špaček

text: Špaček voitti Tšekin joukkueessa olympiakultaa Naganossa 1998 ja olympiapronssia Torinossa 2006 sekä maailmanmestaruuden vuosina 1999, 2001 ja 2005.


title: 40 Eridani

text: 40 Eridani tai Keid (, ’kananmuna’) on noin 16,4 valovuoden päässä Maasta sijaitseva kolmoistähti. Tähti sijaitsee Eridanuksen tähdistössä.


title: 40 Eridani

text: A-tähti on oranssi pääsarjan tähti tyyppiä K1V. Se on noin 4 miljardia vuotta vanha. 40 Eridani B on ensimmäinen löydetty valkoinen kääpiö.. 40 Eridani b:n säde on vain 1,40 maan sädettä, lämpötila 16 700 K ja kirkkaus vain 1,3% Auringon kirkkaudesta. 40 Eridani C on punainen kääpiö ja flaretähti, jonka muuttujanimi on DY Eridani. Tähtien B ja C radan isoakselin puolikas on 35 AU ja kiertoaika 252 v. Näiden tähtien etäisyys vaihtelee välillä 21–49 AU. Tähdet kiertävät A:ta 400 AU:n eli 83 kaarisekunnin päässä. Kiertoaika on ainakin 7 200 vuotta. BC:n radan soikeus on 0,410.


title: 40 Eridani

text: 40 Eridanilta ei ole toistaiseksi havaittu eksoplaneettoja.


title: Mustajalka-albatrossi

text: Mustajalka-albatrossi ("Phoebastria nigripes") on hyvin tumma pienikokoinen albatrossilaji, joka elää pohjoisella Tyynellämerellä. John James Audubon nimesi lajin vuonna 1839.


title: Mustajalka-albatrossi

text: Linnun pituus on noin 70–80 cm, siipien kärkiväli 2,1 metriä ja paino keskimäärin 3,3 kg. Koiras on noin 10 prosenttia naarasta kookkaampi. Albatrossiksi laji on pienikokoinen. Aikuiset ovat hyvin tummanruskeita, lähes mustia. Valkoista on vain nokan tyvellä ja silmän alapuolella, pyrstön tyvellä ja siipien alapeitinhöyhenissä. Nuoret linnut ovat tummanruskeita ja nokan tyvellä on valkoinen rengas. Kaikissa puvuissa on mustahkot koivet ja nokka. Laji voi elää 40–50-vuotiaaksi.


title: Mustajalka-albatrossi

text: Mustajalka-albatrossi pesii Tyynen valtameren pohjoispuoliskolla Havaijin luoteisilla saarilla sekä kolmella saarella Japanin ulkovesillä: Senkakulla, Boninilla ja Toroshimassa. Pesimäajan ulkopuolella laji vaeltelee laajasti pohjoisella Tyynellämerellä Kiinan, Alaskan ja Meksikon rajaamalla alueella.


title: Mustajalka-albatrossi

text: Maailman populaation koko oli 109 000 pesivää paria (kaikkiaan 278 000 yksilöä) vuonna 2000. Laji on vähenemässä ja se on luokiteltu silmälläpidettäväksi, 2000-luvun alulla jopa erittäin uhanalaiseksi. Suurin uhka on kalastus, joka tappaa vuosittain useita tuhansia yksilöitä.


title: Mustajalka-albatrossi

text: Pesimäaikana mustajalka-albatrossi asuu karuilla rannoilla, joilta pääosin puuttuu kasvillisuus, hiekkaisilla mailla ja turvesoilla. Pesimäajan ulkopuolella se vaeltelee Tyynellämerellä.


title: Mustajalka-albatrossi

text: Laji on sukukypsä 5–6-vuotiaana. Pari muodostaa elinikäisen parisuhteen. Kolmivuotiaat nuoret linnut palaavat merivaellukseltaan syntymäsaarelleen ja kahtena seuraavana kesänä ne rakentelevat harjoituspesiä ja esittävät kosiskelumenoja. Pesä on pelkkä kuoppa hiekassa. Naaras munii yhden munan ja molemmat puolisot hautovat sitä yhteensä noin 65 päivää. Koiras kuitenkin huolehtii haudonnasta pääosan. Emo lämmittää poikasta noin kolme viikkoa. Poikanen on lentokykyinen noin 140 päivän ikäisenä.


title: Mustajalka-albatrossi

text: Mustajalka-albatrossi syö kalaa, lentokalojen munia, mustekaloja ja äyriäisiä. Laivoista heitetyt ruoantähteet kelpaavat sille hyvin, ja sitä kutsutaankin ”kelluvaksi porsaaksi”.


title: Giuseppe Taddei

text: Giuseppe Taddei (26. kesäkuuta 1916 Genova – 2. kesäkuuta 2010) oli italialainen baritoni.


title: Giuseppe Taddei

text: Taddei syntyi Genovassa ja debytoi Roomassa 20-vuotiaana. Toisen maailmansodan syttyminen kuitenkin keskeytti alkavan uran. Sodan jälkeen hän nousi uudelleen suosioon ja pääsi esiintymään muun muassa Wienin valtionoopperaan sekä New Yorkin Metropolitan-oopperaan.


title: Giuseppe Taddei

text: Taddei tunnettiin muun muassa rooleistaan Giuseppe Verdin ja Giacomo Puccinin oopperoissa, mutta hän tulkitsi myös esimerkiksi Wolfgang Amadeus Mozartia, Richard Wagneria, Gioacchino Rossinia ja Ruggero Leoncavalloa. Hän vetäytyi lavalta vuonna 1974.


title: Ilikeesti kiitää

text: Ilikeesti kiitää on Vesa Kontiaisen ja Kjell Starckin kirjoittama kirja suomalaisesta Popeda-yhtyeestä. Kirja sisältää yhtyeen historian ja täydellisen diskografian vuodesta 1977 vuoteen 2001, sekä fanien, keikkajärjestäjien ja muusikkoystävien kommentteja.


title: Ilikeesti kiitää

text: Vuonna 2009 kirjasta julkaistiin uusintapainos, joka käsittelee myös vuodet 2001–2008.


title: Blefarospasmi

text: Blefarospasmi on silmäluomen kouristus. Periaatteessa sellaiseksi katsotaan mikä hyvänsä luomen lihasten epänormaali toiminta kuten elohiiri. Yleensä sillä kuitenkin tarkoitetaan silmänympäryslihasten benigniä essentielliä blefarospasmia, joka on luonteeltaan paikallinen dystonia. Sen voi aiheuttaa kofeiini, väsymys tai ärsytys. Oireet yleensä katoavat muutamassa päivässä ilman hoitoa. Joissakin tapauksissa ne kuitenkin saattavat kroonistua, ja jäädä pysyviksi.Blefarospasmi näyttää useimmissa tapauksissa kehittyvän spontaanisti. Monet sitä sairastavat ovat aiemmin kärsineet silmien kuivuudesta tai valoherkkyydestä. Blefarospasmi voi aiheutua myös aivojen tyvitumakkeiden epänormaalista toiminnasta. Sillä on havaittu samanaikaista ilmenemistä kseroftalmian ja myös muiden dystonioiden kuten Meigen syndrooman kanssa. Jotkin lääkeaineet voivat altistaa blefarospasmille. Sellaisia on muiden muassa Parkinsonin taudin hoitoon käytettävissä lääkkeissä. Harvinaisissa tapauksissa myös aivotärähdyksestä voi seurata blefarospasmi, joka tällöin johtuu takaraivoon kohdistuneen iskun vaikutuksesta tyvitumakkeisiin.


title: Pallivahan kirkko

text: Pallivahan kirkko on Pallivahan seurakuntakeskuksessa sijaitseva sakraalitila Turussa Kärsämäen kaupunginosassa, valtatie 9:n välittömässä läheisyydessä, Paltantien ja Kaerlantien kulmassa. Se on toinen Maarian seurakunnan kahdesta kirkosta. Rakennus valmistui vuonna 1968 ja sen on suunnitellut arkkitehti Pekka Pitkänen.


title: Pallivahan kirkko

text: Kirkon urut ovat Kangasalan Urkutehtaan rakentamat.


title: Pallivahan kirkko

text: Pohjoismaiden suurimmaksi kasvanut kristillinen nuorisotapahtuma Maata näkyvissä -festarit järjestettiin kolme ensimmäistä kertaa (1985, 1986 ja 1987) Pallivahan seurakuntakeskuksessa.


title: Pallivahan kirkko

text: Seurakuntakeskusta on remontoitu vuodesta 2012 lähtien, mutta kosteusvaurioita on löytynyt yhä enemmän niin, että rakennus on käyttökiellossa ja kahden miljoonan euron arvoiseksi arvioidun lisäremontin sijasta mietitään nyt rakennuksen purkamista.


title: Varissuon kirkko

text: Varissuon kirkko on Turussa sijaitseva Turun Katariinanseurakunnan kirkkorakennus. Varissuon seurakuntakeskus valmistui vuonna 1981 ja kellotapuli 1997. Arkkipiispa John Vikström vihki kirkon vuonna 1997. Varissuon kirkon on suunnitellut Arkkitehtitoimisto Laiho, Pulkkinen & Raunio.


title: Varissuon kirkko

text: Varissuon kirkko on nykyään toinen Turun Katariinanseurakunnan kahdesta kirkosta – toinen on Pyhän Katariinan kirkko.


title: Mike Spence

text: Mike Spence (30. joulukuuta 1936 – 7. toukokuuta 1968) oli englantilainen Formula 1 -ajaja . Hän osallistui 36 Grand Prix'iin, joista ensimmäinen oli Britannian GP 1963. Hän saavutti urallaan yhden palkintopallipaikan Meksikon GP:ssä 1965 ja 27 pistettä.


title: Mike Spence

text: Spence kuoli onnettomuudessa Indianapolis 500:n harjoituksissa vuonna 1968, kun hän löi päänsä Lotus 56:n ohjauspyörään.


title: Keltavuokko

text: Keltavuokko ("Anemone ranunculoides", syn. "Anemonoides ranunculoides") on Euroopassa kasvava monivuotinen leinikkikasvi. Se kuuluu Suomen alkuperäiseen kasvilajistoon. Keltavuokko kukkii valkovuokon tavoin aikaisin keväällä. Keltavuokko on myrkyllinen.


title: Keltavuokko

text:
Keltavuokon pysty varsi kasvaa noin 7–30 senttimetriä korkeaksi. Pystyn ja haarattoman varren alaosa on kalju. Juurakko on pitkä, suikerteleva ja ruskea. Pitkäruotiset aluslehdet nousevat juurakosta yksittäin. Aluslehden lapa on jopa 10 cm leveä ja 3–5-sorminen. Lyhytruotiset varsilehdet ovat varressa tavallisesti kolmen lehden kiehkurana. Lehden lapa on kolmisorminen, lehdykät kapeahkoja ja halkoisia tai isohampaisia. Kukkia voi olla yksi tai kaksi, joskus harvoin enemmänkin. Kukkaperä on 2–4 cm pitkä. 1,5–3 cm leveässä keltaisessa kukassa on viisi alapuolelta karvaista kehälehteä. Keltavuokko kukkii Suomessa touko-kesäkuussa. Hedelmistö on pysty, pähkylät karvaisia ja lyhytotaisia.
Keltavuokko ja valkovuokko ("A. nemorosa") voivat risteytyä keskenään ternivuokoksi ("A. nemorosa" x "ranunculoides") lajien yhteisillä kasvupaikoilla.


title: Keltavuokko

text: Keltavuokkoa tavataan Ranskasta halki Keski-Euroopan ja Venäjän lähes Uralille saakka. Etelässä levinnäisyysalue ulottuu Pohjois-Italiaan, Balkanille ja Pohjois-Kreikkaan, pohjoisessa Baltiaan ja eteläiseen Fennoskandiaan, Norjan rannikolla tosin paikoitellen hyvinkin pitkälle pohjoiseen. Lajia tavataan myös Kaukasuksella. Suomessa keltavuokko on suhteellisen harvinainen. Se on yleinen Ahvenanmaalla, ja sitä esiintyy myös Etelä-Suomessa paikoitellen runsaasti. Yhtenäinen levinnäisyysalue ulottuu sisämaassa Tampereen korkeudelle saakka. Yksittäisiä kasvupaikkoja tunnetaan Vaasan seudulta, Etelä-Savosta ja Pohjois-Karjalasta. Jo Virossa keltavuokko on enää hieman harvalukuisempi kuin valkovuokko, jota Virossa ja Etelä-Suomessa kasvaa jokaisessa vähänkin lehtomaisessa metsässä.


title: Keltavuokko

text: Keltavuokko suosii reheviä, savipohjaisia rantalehtoja, lehtoniittyjä ja puistoja. Se kasvaa usein laikkukasvustona muiden lehtokasvien, kuten valkovuokon, seassa. Keltavuokko on yksi tavallisista kevätaspektin lajeista.


title: Keltavuokko

text: Keltavuokkoa käytetään myös puutarhakasvina. Monin paikoin luonnonvaraisia yksilöitä on siirretty puutarhoihin, joista ne puolestaan ovat levittäytyneet takaisin luontoon. Lajista on myös jalostettuja lajikkeita.


title: Qwenselin talo

text: Qwenselin talo on Turun vanhin puutalo. Vanha porvariskoti sijaitsee Aurajoen rannalla Turun keskustassa. Se rakennettiin noin vuonna 1700 vuoden 1652 asemakaavassa aatelistolle varatulle alueelle. Talo oli Wilhelm Johan Qwenselin koti. Qwensel oli hovioikeudenasessori.


title: Qwenselin talo

text: Rakennuksen yhteydessä sijaitsee useita piharakennuksia.


title: Qwenselin talo

text: Qwenselin talossa toimii nykyisin Apteekkimuseo ja kahvila.


title: Nukari

text: Nukari on Nurmijärven kunnan koillisosassa kantatien 45 (Tuusulantien) varressa sijaitseva kylä. Kylän väkiluku on hieman yli 1300 henkeä ja kotitalouksia kylässä on noin 490. Nukarin läpi virtaa Vantaanjoki, jossa on kylän kohdalla Nukarin koski eli Pengerkoski. Koskessa on ollut mm. sahatoimintaa ja tukkien uittoa 1900-luvun alkupuolella. Nukarilla on ala-asteen koulu ja päiväkoti, ja vielä 1980-luvulla siellä toimi 2 kyläkauppaa, pankki, posti ja parturi-kampaamo. Nukarilla ei enää ole yhtään kauppaa tai kioskia, vain yksi huoltoasema. Lähimmät kaupat löytyvät viereisestä Jokelan kylästä.


title: Beautiful Disaster

text: Beautiful Disaster on Cheap and Nastyn ensimmäinen albumi, joka julkaistiin 18. maaliskuuta 1991. Albumi julkaistiin Britanniassa ja Japanissa. Levystä julkaistiin oranssi EP "Beautiful Disaster - Full Length Version/T.C.P. - Live / You Can't Put Your Arms Around A Memory - Live / Devil Calling - Live", maksisingle "Mind Across The Ocean / Midnight Emperor / Queen Bee" ja sininen EP "Beautiful Disaster - 7" edit / Fantasy / Electric Flag / Beautiful Disaster - full length version".


title: Beautiful Disaster

text: Levyn kappaleet ovat voimakkaasti Hanoi Rocks -vaikutteisia. Levyn musiikki on hard rockia, glam rockia ja rockabillyäkin


title: Suomalaisen elokuvan festivaali

text: Suomalaisen elokuvan festivaali on Varsinais-Suomen Elokuvakeskuksen, Kansallisen audiovisuaalisen arkiston ja Yleisradion tv-arkiston järjestämä elokuvatapahtuma, joka on järjestetty vuodesta 1992 alkaen.


title: Suomalaisen elokuvan festivaali

text: Festivaali järjestetään keväisin Turussa. Vuodesta 2013 alkaen se on järjestetty kulttuuritalo Logomossa.


title: Suomalaisen elokuvan festivaali

text: Festivaaleilla esitetään sekä uudempaa että vanhempaa suomalaista elokuvaa. Vanhimmat esitetyt elokuvat ovat 1920-luvun mykkäelokuvia ja tuoreimmat viime vuosien kotimaista tuotantoa.


title: Suomalaisen elokuvan festivaali

text: Kokopitkien elokuvien ohella festivaaleilla esitetään lyhytelokuvia sekä Kansalliseen audiovisuaaliseen arkistoon tallennettuja tietoiskuja, uutiskatsauksia ja mainoksia. Lisäksi festivaaleilla on ohjeisohjelmaa, kuten seminaareja, näyttelyitä ja klubi-iltoja.


title: Suomalaisen elokuvan festivaali

text: Suomalaisen elokuvan festivaali järjestettiin ensimmäisen kerran vuonna 1992. Ajatuksen kotimaiseen elokuvaan keskittyneestä festivaalista saivat 1990-luvun alussa Turun yliopiston elokuva- ja teatteritutkimuksen tutkijat yhdessä ohjaaja Hannu Lemisen kanssa. Tarkoituksena oli tehdä kotimaista elokuvaa tunnetuksi suuren yleisön parissa. Festivaalien järjestämiseen tulivat mukaan myös Varsinais-Suomen elokuvakeskus, paikallisia elokuvavaikuttajia ja silloinen Suomen elokuva-arkisto.


title: Suomalaisen elokuvan festivaali

text: Festivaaleilla on vuosien mittaan vieraillut lukuisia suomalaisen elokuvan ohjaajia ja näyttelijöitä, kuten Helena Kara, Matti Kassila, Maunu Kurkvaara, Vesa-Matti Loiri Matti Ranin, Esko Salminen, Pirkko Mannola ja Tea Ista.


title: Suomalaisen elokuvan festivaali

text: 8.–11.4.2010 järjestetyn festivaalin teemoina olivat Matti Ijäksen ja Ismo Kallion elokuvat sekä kulttielokuvat. Festivaalin vieraana oli muun muassa näyttelijä Ismo Kallio. Kallion tuotannosta esitettiin muun muassa "Yö vai päivä" (1962) ja "Pelikaanimies" (2004) . Hän näytteli myös festivaalilla esitetyssä Renny Harlinin esikoisohjauksessa "Jäätävä polte" (1985). Festivaalilla vierailivat myös ohjaajat Matti Ijäs ja Seppo Huunonen. Ijäksen tuotannosta esitettiin muun muassa "Katsastus" (1998), "Sokkotanssi" (1999) ja "Haaveiden kehä" (2002).


title: Suomalaisen elokuvan festivaali

text: Kulttielokuvien sarjassa näytettiin muun muassa Seppo Huunosen "Lampaansyöjät" (1972) ja "Karvat" (1974) sekä AJ Annilan kauhuelokuva "Sauna" (2008). Oheisohjelmana järjestettiin Matti Ijäksen tuotantoa ja kulttielokuvia käsittelevät seminaarit. Muita oheistapahtumia olivat Suomifilmibingo, suomalaisen elokuvamusiikin levyraati, elokuvavisa sekä näyttely suomalaisten kulttielokuvien julisteista.


title: Suomalaisen elokuvan festivaali

text: Vuonna 2011 festivaali vietti 20-vuotisjuhlia. Juhlafestivaalin teemoja olivat dokumentti-, tieteis- ja juhlasarjaelokuvat. Juhlavuoden kunniaksi esitetyssä rajassa näytettiin mm. Teuvo Puron mykkäelokuva Anna-Liisa (1922) sekä Toivo Särkän Hilja – maitotyttö (1953). Juhlafestivaalin vieraina oli mm. näyttelijä Anneli Sauli.


title: Suomalaisen elokuvan festivaali

text: Dokumenttisarjassa nähtiin Jouko Aaltosen dokumentti Taistelu Turusta (2011), joka sai ensi-iltansa festivaaleilla.


title: Suomalaisen elokuvan festivaali

text: Dokumenttisarjassa esitettiin myös Eino Mäkisen 1930-luvun kansatieteellisiä elokuvia, Peter von Baghin elokuva Helsinki, ikuisesti (2008) sekä John Websterin Pölynimurikauppiaat (1993). Dokumenttisarjan yhteydessä järjestettiin myös kaksi valokuvanäyttelyä: Eino Mäkisen näyttely Maan valo ja muisti sekä dokumenttiin Taistelu Turusta liittyvää valokuvaa turkulaisesta rakennushistoriasta. Marginaalituotanto oli esillä kotimaisten tieteiselokuvien muodossa. Näytössarjassa esitettiin mm. Suomen ensimmäiseksi tieteiselokuvaksi mainittu Risto Jarvan Ruusujen aika (1969), Jari Halosen Lipton Cockton in the Shadows of the Sodoma (1995), Juha Rosman Harmagedon (1986) ja Pekka Hyytiäisen MP – Minä Pelkään (1982) sekä Timo Vuorensalon (2005). Tieteiselokuvasarjaan liittyi myös oheisohjelmistona Sci-fi-ilta Dynamo-klubilla.


title: Suomalaisen elokuvan festivaali

text:
Vuoden 2012 festivaalin päävieraana oli ohjaaja, käsikirjoittaja ja tuottaja Pirjo Honkasalo. Hänen tuotannostaan esitettiin dokumenttielokuvat Ikäluokka (1976), Vaaran merkki (1978), Atman (1996) ja Melancholian 3 huonetta (2004) sekä fiktioelokuvat Tulipää (1980) ja Tulennielijä (1998).
Muita vieraita olivat muun muassa ohjaajat Olli Soinio ja Atro Lahtela. Festivaalin teemoina olivat Honkasalon tuotannon ohella road- ja kauhuelokuvat. Road-elokuvaa edustivat muun muassa teemasarjan torstaina aloittava Matti Kassilan Lasisydän (1959), Mika Kaurismäen ohjaama Rosso (1985), Auli Mantilan Neitoperho (1997) sekä Risto Jarvan Bensaa suonissa (1970). Kotimaisen kauhuelokuvan sarjassa esitettiin Cannesin elokuvajuhlilla palkittu Erik Blombergin ohjaus Valkoinen peura (1952), Teuvo Puron ohjaama mykkäelokuva Noidan kirot (1927) sekä Roland af Hällströmin ohjaama, Mika Waltarin näytelmään pohjautuva Noita palaa elämään (1952). Uudempaa kotimaista kauhua edustivat Olli Soinion ohjaama Kuutamosonaatti (1988) sekä Atro Lahtelan Silmä silmästä (1999). Oheisohjelmistossa järjestettiin seminaarit road-elokuvista ja kauhuelokuvista. Festivaalilla esitettiin myös turkulaista dokumenttielokuvaa vuosien varrelta.


title: Suomalaisen elokuvan festivaali

text: Vuonna 2013 festivaali pidettiin 10.-14.4. Yhtenä teemana oli tällä kertaa kotimainen western. Sitä edustivat Aarne Tarkaksen Villi Pohjola -trilogia (1955, 1963 ja 1963) sekä Spede Pasasen tuotannosta Hirttämättömät (1971) ja Speedy Gonzales – Noin 7 veljeksen poika (1970). Lisäksi western-sarjassa nähtiin turkulainen indie-elokuva, Ylioppilaskylän Kylä-TV:n Kultajuna Fort Montanaan (1985). Oheisohjelmistona järjestettiin seminaari kotimaisesta westernistä. Elokuvahistorioitsija, elokuvaneuvos Kari Uusitalo täytti 80 vuotta vuonna 2013, ja juhlavuotensa kunniaksi hän oli saanut valita festivaaleille näytettäviksi omia suosikkejaan. Uusitalon valitsemassa sarjassa esitettiin Pikku Ilona ja hänen karitsansa (1957), Katupeilin takana (1949), Valentin Vaalan ohjaustyö Omena putoaa... (1952) Aarne Tarkaksen ohjaama Minkkiturkki (1961) sekä Uusitalon itsensä ohjaama henkilökuva Mannerheim Suomen Marsalkka (1968). Näyttelijävieraana festivaalilla oli Pirkko Mannola, jonka tuotannosta nähtiin Aarne Tarkaksen elokuvien lisäksi muun muassa Tyttö ja hattu (1961). Ohjaajavieras Veikko Aaltoselta nähtiin muun muassa Tilinteko (1987) ja Rakkaudella, Maire (1999).


title: Suomalaisen elokuvan festivaali

text: Festivaalilla vieraili myös muusikko Mauri Sumén, joka kertoi sävellystyöstään esimerkiksi elokuvaan "Rakkaudella, Maire".


title: Suomalaisen elokuvan festivaali

text: Suomalaisen elokuvan festivaali järjestettiin 23. kerran 2.–6.4.2014. Teemoina olivat suomalainen film noir, animaatio sekä ohjaaja Pekka Lehdon tuotanto. Vieraina olivat Pekka Lehdon lisäksi ohjaajat Petri Erkkilä, Mies Mikkonen, Rauli Ylitalo, Sami van Ingen ja Jimi Tenor. Oheisohjelman antia olivat film noiria ja suomalaisen animaation satavuotiasta historiaa käsitelleet seminaarit.


title: Suomalaisen elokuvan festivaali

text: Film noir -elokuvia tapahtumassa edustivat mm. Roland af Hällströmin ohjaama Pikajuna pohjoiseen (1947) sekä Edvin Laineen tuotannosta Kultainen kynttiläjalka (1946) ja Yhden yön hinta (1952). Ohjaajavieras Pekka Lehdon tuotannosta esitettiin Kaivo (1992), Game Over (2005), The Real McCoy (1999) sekä Kalervo Palsa ja kuriton käsi (2013), jota ei festivaalin aikana ollut vielä esitetty elokuvateattereissa. Tapahtumassa näytettiin myös ohjaaja Nyrki Tapiovaaran toiseksi viimeinen ohjaustyö Kadonnut sävel, joka tunnetaan myös nimellä Herra Lahtinen lähtee lipettiin (1939). Elokuva oli tuhoutunut osittain tulipalossa toisen maailmansodan aikaan, joten festivaalilla esitettiin elokuvan säilyneiden osien ja taiteilijaryhmän Vol rekonstruoiman live-esityksen yhdistelmä.


title: Suomalaisen elokuvan festivaali

text:
Vuonna 2015 festivaali järjestettiin 16.–19.4. Teemoina olivat Markku Pölösen elokuvat, 1950-luvun kotimainen tukkilaiselokuva, komedia ja musiikkielokuva sekä 1980–1990-lukulaiset kotimaiset neonoir-elokuvat. Päävieraana oli Markku Pölönen. Hänen tuotannostaan festivaalilla näytettiin Taivaan lahja, Onnen maa, Kivenpyörittäjän kylä, Kuningasjätkä, Badding, Emmauksen tiellä ja Koirankynnen leikkaaja. Muita vieraita olivat kuvaaja Kari Sohlberg, ohjaaja-tuottaja Pauli Pentti, tuottaja Markku Oikkonen, ohjaaja Márton Jelinkó sekä muusikot Jimi Tenor ja Jori Hulkkonen. Ohjelmistossa nähtiin myös elokuvia, joissa esiintyivät Olavi Virta ja Tapio Rautavaara. Molempien syntymästä tuli 2015 kuluneeksi sata vuotta. Mykkäelokuvanäytöksessä esitettiin kaksi 1920-luvun elokuvaa: komediat Runoilija muuttaa (1927) ja Neiti
Nimismies (1929). Festivaalilla pidettiin myös kaksi seminaaria, joiden aiheina olivat Olavi Virran musiikki- ja elokuvaura sekä 1950-luvun kansalainen kotimaisessa elokuvassa.


title: Suomalaisen elokuvan festivaali

text: Festivaalilla esitettiin myös Ranskan elokuva-arkistosta löytynyt 20 minuutin katkelma Teuvo Tulion elokuvasta Nuorena nukkunut (1937). Elokuvan kaikkien kopioiden ja alkuperäisaineiston oli uskottu tuhoutuneen Adams Filmin tulipalossa syksyllä 1959.


title: Soveltava kinesiologia

text: Soveltavan kinesiologia () on pseudotieteeksi luokiteltava tutkimusala, jonka tarkoitus on ihmisen hyvinvoinnin edistäminen erilaisin menetelmin. Tunnetuimmat menetelmät ovat Brain Gym -aivojumppa ja Touch for Health (TFH), joka kertoo, miten energiankierto kehossa toimii. TFH:n mukaan lihakset ovat yhteydessä meridiaaneihin, jotka toimivat jonkinlaisina energiakanavina.


title: Soveltava kinesiologia

text: Soveltavan kinesiologian perusti kiropraktiikan tohtori George Goodheart Jr. 1960-luvulla yhdisteltyään heikkojen lihasten etsintää ja heikkojen lihasten vahvistamistekniikoita.Soveltavaa kinesiologiaa ei tule sekoittaa varsinaiseen kinesiologiaan.


title: Soveltava kinesiologia

text: Nykyisin soveltava kinesiologia on maailmanlaajuinen uskomushoitoihin keskittyvä new age -liike, jonka monissa menetelmissä, kuten "Hyperton-X" ja "Touch for Health (TFH)" yhdistellään perinteistä kiinalaista lääketiedettä vapaaseen tulkintaan nykytieteen neurologiasta. Lisäksi elementtejä on lukuisista muista uskomushoidoista, esimerkiksi homeopatiasta, aromaterapiasta ja vyöhyketerapiasta.


title: Soveltava kinesiologia

text: Soveltava kinesiologia on ihmisen henkisen ja fyysisen hyvinvoinnin parantamiseen ja ihmisen kokonaisvaltaisen tasapainon saavuttamiseen pyrkivä menetelmä, jonka tunnusmerkkinä on energeettinen lihastarkistus. Tämä lihastarkastus tehdään painamalla kevyesti potilaan vaakatasossa olevan vasemman käden rannetta samaan aikaan, kun oikean käden huomio ohjataan diagnosoitavaan asiaan, esimerkiksi allergian aiheuttajaan tai hallitsevaan silmään, korvaan tai aivopuoliskoon. Kinesiologi tai kiropraktikko tekee diagnoosin sen perusteella, miten tehokkaasti lihas tuntuu lukkiutuvan vastustamaan sille kohdistettua painoa.Tämä menetelmä on kinesiologiassa eräänlainen totuudenpaljastin, jolla voidaan testata käytännössä mitä tahansa, mutta psykologien mukaan se perustuu diagnoosin tekijän ja potilaan ennakko-odotuksiin. Sokkotestissä menetelmän on huomattu antavan mielivaltaisia tuloksia.


title: Soveltava kinesiologia

text: Skeptikko James Randi testasi Isossa-Britanniassa vuonna 1991 esitetyssä tv-sarjassaan "James Randi Psychic Investigator" soveltavan kinesiologian lihastestin luotettavuutta. Hänen vieraanaan oli Ison-Britannian kuuluisin kristalliparantaja Soozi Holbeche, joka käytti menetelmää paljastaakseen, miten koehenkilön vasemman käsivarren lihas reagoi oikeassa kädessä pideltyyn parantavaan kristalliin. Sokkotestissä Holbeche valitsi kristallin sijaan rotanmyrkyn parantavaksi aineeksi.


title: Soveltava kinesiologia

text: Vuonna 2007 Randi haastoi lihastestin puolesta puhuvan amerikkalaispsykiatri ja spiritualisti David Hawkinsin osoittamaan testin toimivuuden valvotuissa olosuhteissa. Hawkins saisi miljoonan dollarin palkinnon, mikäli onnistuisi tehtävässä. Hawkins on kieltäytynyt perustellen, että kuka tahansa, joka on tutkinut lihastestiä ja väittää, ettei kyseessä ole täydellinen totuudenpaljastin, on joko itse epärehellinen tai käyttänyt tutkimuksessaan epärehellistä koehenkilöä.


title: Soveltava kinesiologia

text: Suomen kinesiologiayhdistys ry, joka on Suomen merkittävin soveltavaa kinesiologiaa edistävä taho, sai Skepsis ry:n jakaman Huuhaa-palkinnon vuonna 2007. Palkinnon perusteena oli "valetieteellisten menetelmien onnistunut levittäminen suomalaisille kasvattajille". Jakoperusteissa huomautettiin myös, että yhdistys hakee uskottavuutta käyttämällä menetelmistään nimeä "kinesiologia", joka on todellisuudessa ihmisen liikkumisen fysiologiaa ja mekaniikkaa tutkiva tieteenala.


title: Jyoti Basu

text: Jyoti Basu (bengaliksi জ্যোতি বসু, 8. heinäkuuta 1914 – 17. tammikuuta 2010) oli intialainen poliitikko, joka toimi Länsi-Bengalin pääministerinä vuosina 1977–2000. Hän kuului Intian marxilaisen kommunistisen puolueen politbyroon jäseniin. Basu syntyi Kalkutassa varakkaan tohtorin pojaksi. Hän kuoli intialaisessa sairaalassa 17. tammikuuta 2010.


title: Lindy Boggs

text: Marie Corinne Morrison Claiborne Boggs eli Lindy Boggs (13. maaliskuuta 1916 Pointe Coupee Parish, Louisiana – 27. heinäkuuta 2013 Chevy Chase, Maryland) oli yhdysvaltalainen poliitikko ja diplomaatti. Hänen miehensä oli poliitikko Hale Boggs, joka katosi Alaskassa vuonna 1972.


title: Lindy Boggs

text: Boggs istui vuosina 1973–1991 Yhdysvaltain edustajainhuoneessa Louisianan 2. vaalipiiristä. Hän toimi vuosina 1997–2001 Bill Clintonin nimittämänä Yhdysvaltain suurlähettiläänä Vatikaanivaltioon.


title: Lindy Boggs

text: Boggsin talo kärsi vahinkoja Hurrikaani Katrinan iskettyä New Orleansiin vuonna 2005. Hänelle myönnettiin vuonna 2006 Congressional Distinguished Service Award.


title: André Malraux

text: Georges André Malraux (3. marraskuuta 1901 Pariisi – 23. marraskuuta 1976 Créteil) oli ranskalainen kirjailija, seikkailija sekä poliitikko. Hän toimi Ranskan kulttuuriministerinä vuosina 1959–1969.


title: André Malraux

text: Vuonna 1905 André Malraux'n vanhemmat erosivat. Hän vietti lapsuutensa äitinsä, isoäitinsä ja Bondyssä sekatavarakauppaa pitäneen tätinsä kanssa. Lapsuudesta hänelle ei jäänyt kovin mieluisia muistoja, mitä kuvaa sitä teoksessaan "Antimémoires", 1967. Vuonna 1909 hänen isänsä teki itsemurhan, mutta tapahtuman vaikutukset olivat melko vähäiset, koska yhteydet isään olivat harvinaisia. Hän aloitti lukion rue Turbigon lyseossa, ja jo tällöin hän oli säännöllinen vieras Seinen rannan käytettyjen kirjojen kauppiaiden, bouquinistien, luona sekä elokuvateattereissa, taidenäyttelyissä, konserteissa ja teattereissa. Tällöin alkoi myös hänen intohimonsa nykykirjallisuuteen.


title: André Malraux

text: Häntä ei hyväksytty vuonna 1918 lycée Condorcet'n oppilaaksi, minkä myötä hän luopui ajatuksesta suorittaa ylioppilastutkinto. Hän seurusteli entistä enemmän pääkaupungin taiteilijapiireissä ja julkaisi ensimmäiset teoksensa vuonna 1920: esseen kirjallisuuden teoriasta, kritiikkikokoelman sekä ensimmäiset proosateoksensa. Nämä varhaisvaiheen teokset kuuluivat Malraux'n oman käsityksen mukaan farfelu-luokkaan. Tämä oli hänen oma terminsä, joka tarkoitti lähinnä mieletöntä. Tämän proosarunouden lähtökohtina olivat saksalainen ekspressionismi, Max Jacobin kubismi ja Guillaume Apollinairen runous. Clappiquen henkilökuva "La Condition humaine" -teoksessa on suoraan tämän ensimmäisen malrauxlaisen kauden mukainen. Tämän kautensa aikana hän näytteli myös Kuningas Ubua ja luki Alfred Jarryn tuotantoa. Myöhemmin vuonna 1948 hän liittyi jäseneksi Collège de Pataphysique -hullutteluseuraan.


title: André Malraux

text: Malraux avioitui vuonna 1921 Clara Glodschmidt'in kanssa, ja samoihin aikoihin hän toimitti erästä kirjallista sarjaa Sagitaire-kustantamossa. Useiden eri puolille Eurooppaan suuntautuneiden matkojen jälkeen hän matkusti Claran kanssa Indokiinaan varastaakseen sieltä patsaita, jotka voisi myydä Euroopassa. Tämä kokemus oli hänen inspiraationaan kirjoittaessaan teosta "La Voie Royale". Hänet pidätettiin, ja diplomaattisten järjestelyjen jälkeen hän pääsi palaamaan Pariisiin. Hän palasi vielä Indokiinaan ihastuneena kolonialistiseen elämään. Tällöin hän perusti antikolonialistisen sanomalehden "L'Indochine enchaînée".


title: André Malraux

text: André Malraux pidätettiin 23. joulukuuta 1923 Phnom Penhissä, Kambodžassa. Samalla pidätettiin myös hänen ystävänsä Louis Chevasson. Epäonnistuneet pörssisijoitukset olivat haihduttaneet Claran omaisuuden, ja André Malraux päätti silloin irrottaa Angkorin Banteay Srei-temppelin korkokuvan ja myydä sen eräälle keräilijälle. Heinäkuussa hänet tuomittiin kolmeksi vuodeksi vankeuteen, ja Louis Chevasson sai puolitoista vuotta. Clara jätti hänet vankeuteen ja palasi Pariisiin. Siellä hän kokosi miehensä puolustajiksi ison joukon aikakauden johtavia intellektuelleja kuten Marcel Arland, Louis Aragon, André Breton, François Mauriac, André Gide ja Max Jacob. Malraux'n tuomio väheni vuoden mittaiseksi, ja hän palasi takaisin Ranskaan marraskuussa 1924.


title: André Malraux

text: Hän julkaisi vuonna 1930 kokemuksistaan Indokiinassa teoksen "La Voie royale", joka on eräänlainen seikkailuromaani.


title: André Malraux

text: Vuodesta 1933 lähtien Malraux toimi voimakkaasti fasismia ja kansallissosialismia vastaan, ja hän liittyi vuonna 1936 tasavaltalaisiin Espanjan sisällissodassa. Hän järjesti España -lentueelle ranskalaiset Potez 540 -pommikoneet ja otti lentueen johtoonsa toimien everstinä aina vuoteen 1937 saakka. Tämän jälkeen hän inspiroitui kirjoittamaan kokemuksistaan ja tapahtumista romaanin "L'Espoir", joka julkaistiin vuonna 1937. Hän myös ohjasi elokuvan, alkuperäiseltä nimeltään "Sierra de Teruel", mutta se esitettiin vain kerran Pariisissa, ja kansanrintamahallitus kielsi sen esityksen. Saksalaiset takavarikoivat kaikki sen kopiot, mutta jotain pelastui, ja vuonna 1945 se esitettiin hivenen lyhennettynä nimellä "Espoir", joka oli hänen Espanjan sisällissodasta kertovan kirjansa nimi.


title: André Malraux

text: Ranskan natsihallinnon aikana hän pakeni vankileiriltä velipuolensa Rolandin kanssa ja omaksui uuden, odottelevan asenteen. Roland pidätettiin, ja Malraux liittyi Ranskan vastarintaliikkeeseen vuonna 1944 eli varsin myöhäisessä vaiheessa. Hän väitti olleensa tuolloin Ranskan sisäisen armeijan (FFI) eli vastarintaliikkeen yhden haaran alueellinen johtaja. Alue olisi käsittänyt Ranskan alueet Limousin'istä Lot-et-Garonneen saakka. Hän järjesti kokouksia paikallisten johtajien kanssa, mutta nämä eivät tunnistaneet häntä johtajakseen. Eversti Berger, kuten hän itseään tuolloin nimitti, oli ainut paikalla ja läsnä ollut ranskalainen, kun saksalaiset pidättivät hänet Gramat'issa erään englantilaisen erikoisjoukkojen upseerin kanssa. Hänet kuljetettiin vankeuteen Toulouseeen kuulusteluja varten, mutta häntä ei kidutettu. Hän vapautui, kun saksalaiset lähtivät kaupungista. Tämän jälkeen hän komensi Alsace-Lorrainen prikaatia Ranskan valtioalueen vapautuksen aikana.


title: André Malraux

text: Vuodesta 1945 alkaen hänet liitettiin voimakkaasti kenraali Charles de Gaulleen, koska toimi tämän ensimmäisen hallituksen propaganda- ja informaatioministerinä. Hän osallistui de Gaullen kanssa tämän perustaman puolueen, Rassemblement du peuple français (RPF), luomiseen ja vastasi puolueen tiedottamisesta vuosina 1947 ja 1954. Hän toimi myös viidennen tasavallan kulttuuriministerinä vuodet 1959–1969.


title: André Malraux

text: Malraux ei ollut julistautunut gaullelaiseksi vasemmistolaiseksi, mutta hän ei kieltänyt myöskään menneisyyttään. Hän puheensa François Mitterrandia vastaan vuoden 1965 presidentinvaaleissa todistaa tämän oman menneisyytensä arvostamisen: ”Te ette olleet edes Espanjassa”, koska Malraux itse oli osallistunut Espanjan sisällissotaan merkittävällä panoksella vuosina 1936–1939, jollain Mitterrand oli vasta 20-vuotias nuorimies. Hän herätti henkiin Kansanrintaman ja teki kulttuurista valtion hallinnoimaa yhteiskunnallista toimintaa. Hän perusti valtaisan määrän kulttuuritaloja, joita kaikkia hallinnoi kulttuuriministeriö.


title: Tyrvään Sanomat

text: Tyrvään Sanomat oli aiemmin Vammalan talousalueen lehti, nykyisin sen levikkialueeseen kuuluvat Sastamala (ent. Vammala, Äetsä, Mouhijärvi, Suodenniemi ja Kiikoinen) sekä Lavia. Lehden perusti vuonna 1894 Oskari Söderholm (myöh. Vettenranta). Tyrvään Sanomat on Suomen vanhin paikallislehti.


title: Tyrvään Sanomat

text:
Vuosina 1894-1901 Tyrvään Sanomat ilmestyi kerran kuussa ja 1901-1910 kahdesti kuussa. Sen jälkeen seurasi pitkä jakso 1910-1967, jolloin lehti ilmestyi kerran viikossa. Kymmenen vuotta 1967-1977 mentiin kahden numeron viikkotahdilla ja siitä vuoteen 2008 kolmella numerolla, kunnes palattiin takaisin kahteen. Tietokoneladonta otettiin käyttöön vuonna 1974, josta lähtien lehti ilmestyi kahdenkymmenen vuoden ajan broadsheet-koossa. Heinäkuussa 1994 siirryttiin nykyiseen tabloid-kokoon.
Tyrvään Sanomat Oy:n toimitusjohtajana toimi vuodesta 1986 vuoden 2010 keväällä tapahtuneeseen kustannusoikeuksiin myyntiin asti Tapio Rautajoki". Hallituksen puheenjohtaja oli "Kaarlo Rautajoki".


title: Tyrvään Sanomat

text:
Lehteä julkaisi "Tyrvään Sanomat Oy", kunnes 16.4.2010 Tyrvään Sanomien ja Paikallissanomien kustannusoikeudet osti Alma Media Oyj:hin kuuluva paikallislehtiyhtiö Suomen Paikallissanomat Oy (SPS). 1.6.2010 Tyrvään Sanomat sekä Laviassa ja osassa vuonna 2009 perustettua Sastamalan kaupunkia eli Mouhijärvellä ja Suodenniemellä ilmestynyt Paikallissanomat yhdistettiin yhdeksi lehdeksi, jonka nimenä säilyi Tyrvään Sanomat. SPS:lle siirtyi myös mainostoimisto Idea-mainos, jonka toiminta sittemmin päättyi.
16.4.2010 alkaen lehden toimitusjohtajana toimi Suomen Paikallissanomat Oy:n toimitusjohtaja Kari Juutilainen, kunnes hänet nimitettiin vuoden 2012 alusta Alma Median maakuntalehdet ja paikallislehdet samaksi yhtiöksi yhdistäneen Alma Aluemedian johtoon. Paikallislehtiryhmää johtaa nyt myyntijohtaja Lassi Välimäki.


title: Tyrvään Sanomat

text: 9.12.2010 Tyrvään Sanomilla aloitti online-verkkopalvelu tyrvaansanomat.fi


title: Tyrvään Sanomat

text: Vuoden 2016 alusta lähtien lehti alkoi ilmestyä jälleen kerran viikossa, torstaisin.


title: Tyrvään Sanomat

text: Tyrvään Sanomat valittiin Sanomalehtien liiton Vuoden paikallislehtikilpailussa maan parhaaksi paikallislehdeksi vuosina 2008, 2010 ja 2012 kaksi kertaa viikossa ilmestyvien lehtien sarjassa. Vuonna 2009 ja 2011 lehti saavutti kilpailussa hopeaa. Se on siis tullut palkituksi 5 vuonna peräkkäin (2008-2012): kultaa, hopeaa, kultaa, hopeaa, kultaa. Lehti on saanut myös muutamia ulkoasupalkintoja näinä vuosina.Päätoimittajista Hannes Prusi sai talousneuvoksen ja Antti Prusi kotiseutuneuvoksen arvonimen.


title: Harry F. Byrd, Jr.

text: Harry Flood Byrd, Jr. (20. joulukuuta 1914 – 30. heinäkuuta 2013) oli yhdysvaltalainen poliitikko. Hän syntyi Virginiassa ja kuului Yhdysvaltain senaattiin vuosina 1965–1983.


title: Harry F. Byrd, Jr.

text: Byrd aloitti Yhdysvaltain demokraattisessa puolueessa, mutta oli vuodesta 1970 lähtien sitoutumaton. Richmondissa sijaitsee hänen mukaansa nimetty Harry Flood Byrd Middle School.


title: Acorn (yhtye)

text: Acorn oli suomalainen akustinen popyhtye, jonka Antti Vuorenmaa ja Christa Renwall perustivat vuonna 2005. Acorn yhdisti folkin, bluegrassin ja akustisen kantrin sävyjä popmusiikkiin. Yhtye julkaisi ensimmäisen EP:nsä "The first songs" vuonna 2006.


title: Acorn (yhtye)

text: Acornilta on ilmestynyt kolme pitkäsoittoa: "The first album" (Hilland Records 2007) ja "Here & there & back" (Hilland Records 2008) sekä suomenkielinen "Kaivonkatsoja" (Hilland Records 2010).


title: Antti Vuorenmaa

text: Antti Vuorenmaa, taiteilijanimeltään Andy Hilland, on helsinkiläinen lauluntekijä, muusikko, laulaja, ja musiikkituottaja. Hänen instrumenttejaan ovat kitaran lisäksi amerikkalaiset perinnesoittimet:dobro, mandoliini ja pedal steel. Antti aloitti musiikinopinnot 5-vuotiaana klassisella musiikilla pääinstrumenttinaan sello. Nykyään hänet tunnetaan soolotuotantonsa ohella amerikkalaisen rootsmusiikin esittäjänä.


title: Antti Vuorenmaa

text:
Antti Vuorenmaa on julkaissut kaksi suomenkielistä soololevyä. "Päiväkirja" julkaistiin 3.10. 2012, ja sen tuotti Radio Helsingin toimittaja Uuge Kojola. Singlelohkaisu "Painuu päivä peltikattojen taa", jossa vieraili suomalaisen sähkökitaran legenda Esa Pulliainen, nousi vuoden 2012 Radio Suomen 100 soitetuinta -listalle sijalle 58.
Se oli myös tunnussävelmänä Ylen minisarjassa "Stalkkeri". Albumi Helsingin Sanomien NYT! -liitteessä.


title: Antti Vuorenmaa

text: Antin toinen albumi "Pohjavirta", joka edustaa suomenkielistä folkrockia, julkaistiin helmikuussa 2014. Se on arvioitu esimerkiksi Aamulehdessä 28.7. 2014 (Jussi Niemi).


title: Antti Vuorenmaa

text: Vuonna 2015 julkaistiin Marko Haaviston ja Antti Vuorenmaan yhteislevy "Kapteeni Kiddin haamu". Levyn nimikappale nousi Radio Suomen viralliselle listalle.


title: Antti Vuorenmaa

text: Muita yhtyeitä, joissa Vuorenmaa on mukana, ovat mm. Kings Of Moonshine, Mudville 56 sekä Hilland Recordsin houseband, "Hilland Playboys", jota hän johtaa yhdessä telecaster- ja fingerstylekitaristi Pauli Halmeen kanssa.


title: Antti Vuorenmaa

text: Hän on myös säveltänyt ja sanoittanut instrumentaali- ja vokaalimusiikkia lukuisille artisteille (mm. Kari Tapiolle ja Mikael Konttiselle), sekä musiikkia mainoksiin ja TV-ohjelmiin, ja on mukana vuonna 2005 perustetussa pienlevy-yhtiössä Hilland Recordsissa.


Jääkiekon maailmanmestaruuskilpailut 1994 olivat 58. maailmanmestaruuskilpailut, ja ne pelattiin Italiassa; Bolzanon, Canazein ja Milanon kaupungeissa. Maailmanmestaruuden vei Kanada, joka voitti tasaisessa finaalissa Suomen rangaistuslaukauskilpailussa 2–1 (3–2 rl.). Pronssia vei Ruotsi, joka voitti pronssiottelussa Yhdysvallat.


title: Jääkiekon maailmanmestaruuskilpailut 1994

text: Lohko A


text: Lohko BB-sarja kiekkoiltiin Tanskan Kööpenhaminassa.


text: Sveitsi nousi A-sarjaan. Kiina putosi C-sarjaan.


text:
C1-sarja pelattiin Slovakiassa 18.-27. maaliskuuta.
Pohjois-Korea ei osallistunut.
Slovakia nousi B-sarjaan.


text: C2-sarja pelattiin Espanjassa 13.-19. maaliskuuta. Sarjaan järjestettiin karsinta marraskuussa 1993. Niissä Viro voitti Liettuan 8-3 kotonaan ja 8-1 vieraissa ja Kroatia voitti Turkin kahdesti kotonaan 34-1 ja 24-0.


text: Viro nousi C1-sarjaan.


title: Fumaarihappo

text: Fumaarihappo on orgaaninen yhdiste (dikarboksyylihappo), joka on normaaliolosuhteissa olomuodoltaan kiinteää, hajutonta, väritöntä ja kiteistä jauhetta. Sen kemiallinen kaava on CHO ja rakennekaava HOOCCH=CHCOOH. Fumaarihaposta käytetään myös nimityksiä "trans-1,2-etyleenidikarboksyylihappo", "allomaleiinihappo", "boletikhappo" ja "(E)-2-buteenidihappo".


title: Fumaarihappo

text: Fumaarihapon moolimassa on 116,1 g/mol, sulamispiste 287 °C ja se sublimoituu hajoamatta > 200 °C:ssa. Aineen suhteellinen tiheys on 1,63 g/cm (vesi = 1,0 g/cm), leimahduspiste noin 280 °C, itsesyttymislämpötila 740 °C (jauhe) ja CAS-numero 110-17-8. Fumaarihapon liukoisuus veteen (25 °C) on 0,63 g/100 ml. Aine liukenee myös etanoliin ja asetoniin sekä niukasti dietyylieetteriin ja kloroformiin.


title: Fumaarihappo

text: Fumaarihappo muodostaa palaessaan ärsyttäviä huuruja, jotka sisältävät muun muassa maleiinianhydridiä (CHO, CAS-numero 108-31-6), hiilimonoksidia ja hiilidioksidia.


title: Fumaarihappo

text: 1,2-etyleenidikarboksyylihapon cis-trans-isomeriassa fumaarihappo on molekyylin trans-isomeeri ja maleiinihappo vastaavan molekyylin cis-isomeeri. Nämä aineet ovat yksinkertaisimpia tyydyttymättömiä dikarboksyylihappoja.


title: Fumaarihappo

text: Fumaarihappoa käytetään elintarviketeollisuudessa happamuuden säätöaineena (E-koodi E 297) ja antioksidanttina.


title: Fumaarihappo

text: Fumaarihapon ionimuoto ja suolat ovat fumaraatteja, jotka osallistuvat esimerkiksi soluaineenvaihdunnan sitruunahappokiertoon.


title: Fumaarihappo

text: Lyhytaikainen altistuminen aineelle aiheuttaa silmien, ihon ja hengitysteiden ärsytystä.


title: Cheap And Nasty

text: Cheap And Nasty oli vuosina 1990–1994 toiminut entisen Hanoi Rocks -kitaristi Nasty Suiciden persoonaan nojannut glam rock-, glam punk- ja hard rock -yhtye. Cheap And Nasty on menestynein Hanoi Rocksin hajoamisen jälkeen tämän jäsenten perustamista yhtyeistä Demolition 23:n ja Cherry Bombzin rinnalla.


title: Cheap And Nasty

text: The Suicide Twinsin hajottua Nasty Suicide teki yhteistyötä vuosina 1987–1988 René Bergin kanssa nimillä West End Central ja Soho Vultures, jotka jäivät demotason keikkayhtyeiksi. Talvella 1989 Michael Monroe kutsui Nasty Suiciden työstämään albumiaan "Not Fakin' It" New Yorkiin. Albumin jälkeen Suicide matkusti kesäksi Suomeen, josta siirtyi Los Angelesiin, joka oli Hanoi Rocksin, Guns N' Rosesin ja Mötley Crüen ansiosta noussut sleaze rockin ja glam rockin keskukseksi. Los Angelesissa hän tapasi soittamisen jättäneen kitaristin Timo Kaltion, jolle hän ilmoitti tämän liittyvän yhtyeeseensä. Samoin hän tapasi hajonneen The Unforgiven -yhtyeen basistiin Mike Finnin ja rumpali Les Riggsin. Suicide kokosi oman persoonansa ympärille yhtyeen, jossa hän oli laulaja ja kappaleiden pääasiallinen tekijä. Yhtye piti majapaikkanaan Silver Laken meksikolaisaluetta eteläisessä Los Angelesissa. Ensimmäinen kokoonpano ehti tehdä muutamia keikkoja Kaliforniassa.


title: Cheap And Nasty

text: Yhtyeellä oli kuitenkin uusi kokoonpano jo 1990. Viranomaisille selvisi, ettei Nasty Suicidella ollut maassa työlupaa. Suicide karkotettiin maasta Lontooseen, jonne Kaltio ja Riggs kuitenkin seurasivat perässä. Mike Finn ei kuitenkaan päässyt lähtemään ja Finnin tilalle otettiin UK Subsin Alvin Gibbs. Näin ollen hyvin alkanut Cheap And Nasty pelastui. Britanniassa yhtye sai lehdissä hyviä arvosteluita ja yhtyeen uusi kokoonpano oli vakaa sekä toimiva. 18. maaliskuuta 1991 ilmestyi ensimmäinen albumi "Beautiful Disaster".


title: Cheap And Nasty

text: Cheap And Nasty kierteli ympäri Eurooppaa ja Japania. Japanin pääkaupunkiin, Tokioon, Suicide muutti talvella 1994 uuden vaimonsa, suomalaisen Tina Finnin, perässä. Finniin hän oli tutustunut Tokiossa tämän toimiessa Cheap And Nastyn Japanin-kiertueen promoottorina. 21. huhtikuuta Cheap And Nastyn toinen levy "Cool Talk Injection" julkaistiin vain Japanissa. Albumin ilmestymisen jälkeen Nasty Suicide ilmoitti eroavansa yhtyeestä. Michael Monroe tarvitsi kitaristia Demolition 23 -yhtyeeseensä, koska Jay Hening ei päässyt Euroopan ja Japanin kiertueille passiongelmien takia. 12. elokuuta 1994 Tavastian keikan jälkeen Nasty Suicide ilmoitti olevansa yhtyeen virallinen jäsen. Demolition 23. toimi maaliskuuhun 1995 asti, jolloin Suicide ilmoitti aloittavansa opiskelut ja lopettavansa muusikkoelämän.


title: Ksii Boötis

text:
Ksii Boötis (ξ Boötis/ξ Boo) on kaksoistähti 22,1 valovuoden päässä Maasta. Siinä on keltainen ja oranssi pääsarjan tähti.
ξ Boötis A on BY Draconis -muuttuja, jonka näennäinen kirkkaus vaihtelee 4.52 - +4.67 jaksolla hieman yli 10 päivää. Tähden kromosfääri on hyvin aktiivinen.
Tähdellä on ehkä Kuiperin vyöhykettä vastaava pölykiekko.


title: Ksii Boötis

text:
ξ Boötis B:llä arvellaan olevan nopeusmuutosten taustalla 9 Jupiterin massainen kaasujättiläisplaneetta, mutta varmaa tämä ei ole.
Kaksoistähden radan isoakselin puolikas 4,904 kaarisekuntia eli 33,6 AU. Soikeus on 0,502. Tähtien väli vaihtelee silloin 16,5–50,7 AU.


title: Ksii Boötis

text: Kiertoaika 151,5 vuotta.


title: Absoluuttinen idealismi

text:
Absoluuttinen idealismi on ontologisesti monistinen filosofia, jonka alullepanijana pidetään G. W. F. Hegeliä. Absoluuttinen idealismi vaikutti 1800-luvulla ja 1900-luvun alkupuolella saksalaisessa idealismissa sekä uushegeliläisyydessä, kuten brittiläisessä idealismissa.
Absoluuttinen idealismi perustui Hegelin näkemykseen siitä, kuinka oleva on pohjimmiltaan käsitettävissä kaiken sisältäväksi yhdeksi kokonaisuudeksi. Hegel katsoi, että jotta ajatteleva subjekti (ihmisjärki tai tietoisuus) voisi lainkaan tuntea objektinsa (maailman), ajattelulla ja olemassaololla täytyy olla olemassa jossain mielessä identiteetti. Muussa tapauksessa subjekti ei voisi koskaan tavoittaa objektia emmekä voisi olla varmoja mistään, mitä tiedämme maailmasta. Jotta voisimme selittää eron ajattelun ja olemassaolon välillä, sekä kummankin rikkauden ja moninaisuuden, ajattelun ja olemassaolon ykseyttä ei voida esittää abstraktina identiteettinä "A=A". Absoluuttinen idealismi on pyrkimys osoittaa tämä ykseys käyttämällä uutta "spekulatiivista" filosofista menetelmää, joka vaatii uudenlaiset logiikan käsitteet ja säännöt. Hegelin mukaan olemassaolon absoluuttinen perusta on olemukseltaan dynaaminen, historiallinen välttämättömyyden prosessi, joka kehittyy yhä monimutkaisemmiksi olemassaolon ja tietoisuuden muodoiksi, synnyttäen lopulta kaiken moninaisuuden sekä maailmassa että käsitteissä, joilla ajattelemme ja teemme selkoa maailmasta.


title: Absoluuttinen idealismi

text: Absoluuttinen idealismi katsoo, että jos yritämme käsittää ja selittää Absoluutin käyttämällä tavallista kieltä ja perinteistä aristoteelista logiikkaa, epäonnistumme väistämättä. Voimme yrittää kuvailla sitä käyttämällä abstrakteja ajatuksia, mutta mikään käsite ei onnistu kuvaamaan, mikä Absoluutti on, ja synnyttää sen sijaan tarpeen käsitellä myös käsitteen vastakohtaa. Jos esimerkiksi katsomme, että Absoluutti on todellisuudessa ääretön, silloin äärellisyys ei olisi osa sitä, mutta äärellisyys on kuitenkin aivan yhtä lailla osa absoluuttista kuin äärettömyyskin on. Absoluuttisessa idealismissa absoluuttisen katsotaan olevan kummankin käsitteen perustana, niin että jokainen käsite liittyy välttämättä sen vastakohtaan. Hegel katsoi, että tämä vastakohtien välinen suhde on läsnä aina, kun olemme tekemisissä objektien kanssa — oli kysymyksessä sitten ajatus Jumalasta, tai esimerkiksi taiteesta.


title: Absoluuttinen idealismi

text: Hegelille vastakohtien välinen vuorovaikutus synnyttää dialektiseen tapaan kaikki käsitteet, joita käytämme maailmaa ymmärtäessämme. Tämä ei tapahdu pelkästään yksilön mielessä, vaan kautta koko historian. Teoksessaan "Hengen fenomenologia" Hegel esitti ihmiskunnan tietoisuuden historian matkana erilaisten maailmanselitysten tasojen läpi. Jokainen uusi selitys loi sisäisiä ongelmia ja vastakohtaisuuksia ja johti jännitteisiin, jotka voitiin voittaa vain omaksumalla näkemys, jossa nämä vastakohtaisuudet voitiin sovittaa korkeampaan kokonaisuuteen. Taustalla on rationaalinen kehittyminen. Tämä tarkoittaa, että Absoluutti on tämä kehitys itse. Väittämä "kaikki todellisuus on henkeä" tarkoittaa, että kaikki todellisuudessa järjestää itsensä rationaalisesti, ja luo samalla vastakohdat, jotka havaitsemme siinä. Edes luonto ei ole erilainen kuin henki, koska se itse on järjestynyt hengen meille antamien määritysten mukaan. Vaikka luonto ymmärretään "toisena", se ei ole absoluuttisesti toinen ja siten olemukseltaan vieras.


title: Absoluuttinen idealismi

text: Hegelin päämääränä oli osoittaa, ettemme suhtaudu maailmaan niin kuin se olisi meistä katsoen "toinen", vaan että löydämme itsemme tästä maailmasta. Kun ymmärrämme, että sekä mielemme että maailma ovat järjestyneet samojen rationaalisten periaatteiden mukaan, pääsymme maailmaan on turvattu. Tämä turvattu pääsy oli ollut hukassa sen jälkeen, kun Kant oli julistanut "asioiden itsessään" olevan pohjimmiltaan tavoittamattomia.


title: Absoluuttinen idealismi

text: Absoluuttinen idealismi tulee erottaa Berkeleyn ja Fichten subjektiivisesta idealismista, Kantin transsendentaalisesta idealismista, sekä Schellingin objektiivisesta idealismista.


title: Absoluuttinen idealismi

text: Saksalainen idealismi on nimitys saksalaisessa filosofiassa 1700-luvun lopulla ja 1800-luvun alkupuolella vaikuttaneelle filosofiselle liikkeelle, joka kehittyi Immanuel Kantin töiden pohjalle 1780- ja 1790-luvuilla ja liittyi läheisesti romantiikkaan ja valistusajan vallankumoukselliseen poliittiseen ajatteluun. Saksalaisen idealismin tunnetuimpia ajattelijoita olivat Johann Gottlieb Fichte, Friedrich Schelling ja Georg Wilhelm Friedrich Hegel. Siihen vaikuttivat merkittävästi myös Friedrich Heinrich Jacobi, Karl Leonhard Reinhold ja Friedrich Schleiermacher.